Gontzal Garciak Gipuzkoako Itzuliko etapa irabazi zuen atzo

Hamaika txirrindulariko esprintean azkarrena izan zen.

Gontzal Garcia atxondarra (Beste Alde-La Tostadora) sasoi betean dago. Hile eta erdian hirugarren etapa garaipena lortu du. Atzo Gipuzkoako Itzuliko hirugarren etapa irabazi zuen Andoainen. 93 kilometro eta 2 mendate eduki zituen etapan hainbat ihesaldi egon ziren. 11 txirrindulari ihes eginda heldu ziren azken metroetara eta esprint luze baten ostean Gontzal Garcia nagusitu zen.

Maiatz hasieran Urduñako lasterketa irabazi zuen eta maitz amaieran Arabako Itzuliko azken etapan ere nagusitu zen. Azpimarratzekoa da apirilean Zornotzako Udaberri Klasikoan junior mailan lortu zuen podiuma ere.


Haur baten heriotza ikertzen ari dira Basurtun, meningitisa zuelakoan

Sukar handia zuela artatu zuten, baina etxera bidali zuten. Berriro eraman zuten, baina frogak egin ostean,etxera bidali zuten. Hirugarren aldian hil zen, eta meningitisa ote zuen ikertzen ari dira.

Basurtuko erietxean duela astebete hil zen bi urteko neskato baten heriotza ikertzen ari da Bilboko Instrukzio Epaitegia.

Apirilaren 6an joan ziren lehen aldiz gurasoak Basurtuko erietxeko larrialdietara, haurrak sukar handia zuela eta. Bertan artatu eta etxera bidali zuten. Biharamunean, sukarra jaisten ez zitzaiola ikusita, anbulatorioko pediatrarengana eraman zuten, eta handik, bigarrenez, Basurtura. Hainbat froga egin zizkioten haurrari, eta berriro bidali zuten etxera.

Haurrarekin larrialdietara joan ziren hirugarren aldian haurra hil zorian zegoen, eta ordu gutxira hil zen, erietxean.

Haurrak meningitisa zuelakoan dira orain, eta gurasoek auzibidean jarri dute alabaren heriotza.


Mendi lasterketaren aurkezpena egingo du Ezkion Martxanek

EZKIO // Azaroaren 25eko Mendi Lasterketa Mistoaren aurkezpena egingo du igandean, azaroak 19, Ezkion Martxan kirol elkarteak udalaren eta Yartu elkartearen babesarekin. Kirol ekintza aurkeztuko dute 17:30ean herri gunean eta ondoren gaztaina-jana egingo dute Igartuerdiko Juan Zufiriaren eskutik. Sagardoa duenari bizpahiru botila eramatea eskatzen diote, baita aurretik udaletxera deitzea ere.


NBEk Euskadi saritu du herritarren partaidetzaren proiektu bategatik

Zerbitzu publikoei emandako sari bat jaso du herritarren partaidetza bultzatzeagatik etxebizitzen politika egituratzeko orduan, “Etxebizitzan, iritzi guztiek dute zeresana” proiektuaren bitartez.

Eusko Jaurlaritza saritu du astelehen honetan Nazio Batuen Erakundeak zerbitzu publikoaren zerbitzuagatik. Herritarren partaidetza bultzatu duelako etxebizitzen politika egituratzeko orduan “Etxebizitzan, iritzi guztiek dute zeresana” proiektuaren bitartez.

"Geure proiektua ez da zerbait estetikoa, herritarren proposamenak bidaltzeko izan da eta geure politika aberastu du”, adierazi du Iñaki Arriola Etxebizitza, Herri Lan eta Garraio sailburuak.

Nazio Batuen Zerbitzu Publikoen Sariak Jaurlaritzaren ekimena omendu du, eta lehenengo saria izan da Europan eta Ipar Amerikan banatutako sarien artean, "erabaki politikoak bultzatuz mekanismo berritzaileen bitartez" kategorian.

"Pozik gaude sari honek Sailaren urte askotako lana omentzen duelako. Herritarren partaidetzaren aldeko ekimenen aldeko apustua egin genuen legegintaldiaren hasieratik, bereziki etxebizitzen politikan eta denbora asko eman dugu horretan", gaineratu du Arriolak.

Bilbo, genero indarkeriaren programagatik saritua

Bilboko Udala genero-indarkeriaren kontrako programagatik saritu dute, Berdintasun, Lankidetza eta Herritartasun atalean, Udaletik jakitera eman dutenez.

United Nations Public Service Award 2012an lortutako saria "zerbitzu publikoei emandako nazioarteko aitorpenik ospetsuena da”, Udalaren arabera.


Kamioi batek Arakaldoko sarbide bakarra itxi eta kalteak eragin ditu

Ostiralean 19 metroko luzera zuen kamioi austriar bat Arakaldon sartu zen Donostiarako autobidea hartzeko asmoz, antza denez, GPSaren aginduei jarraituta. Zailtasunak zailtasun, zubia zeharkatu eta herriko plazaraino heldu zen, bidean, hainbat kalte eraginez Bizkaiko Foru Aldundiaren eskumenekoa den zubian eta errepidean. Herriko plazan bira eman zuen herritik ateratzeko xedearekin eta Errekatxu izeneko txokoaren eta errekaren arteko hesi bat ere apurtu zuen. Berriro ere herriko sarbide bakarra den zubira heldu zelarik, ez zuen behar bezala biratu ez zeukalako nahiko lekurik maniobra egiteko. Horrenbestez, zubiaren hesia apurtu zuen eta eskumako gurpilak zubiaren ertzean gelditu ziren ibaira erortzeko arriskuarekin. Kamioilariak ezin izan zuen kamioia mugitu eta zubia guztiz itxita gelditu zen ibilgailuetarako, oinezkoek ere zailtasunekin igaro ahal zuten. Une horretatik aurrera Arakaldora iristen ziren herritarrek zein Arakaldotik irten behar zutenek ezin izan zuten zubia zeharkatu beren ibilgailuekin. Ezbeharra gertatu eta gutxira, Ertzaintza eta Bizkaiko Foru Aldundiko arduradunak zein Arakaldoko udaleko kideak hurbildu ziren.

Herrira sartzeko eta herritik ateratzeko sarbide bakarra itxita, Arakaldoko biztanleak euren artean moldatu ziren zubiaren alde batean eta bestean zeuden kotxeekin norbaitek herritik irten edo herrira sartu behar bazuen. Beste batzuek, arriskuak arrisku, Anuntzibairantz doan baso-bidea hartu zuten herritik irteteko edo herrira sartzeko.

Azkenerako kamioia mugitzeko garabi bat agertu zen, baina zubiaren sarrera baino txikiegia zen horrelako kamioi bat mugitzeko, gainera atzeko partetik ere zuzendu behar zuen kamioia atera ahal izateko. Konponbide bezala AP-68 Autobideko hesia apurtu eta bertatik garabi handiago bat sartu zuten herrira kamioiaren atzeko partera heltzeko. Gaueko ordu batean lortu zuten kamioia zubitik ateratzea eta Arakaldorako sarbidea irekita gelditu zen.

Kamiolaria ez zen istripua gertatu zen unetik kamiotik atera ere egin. Ertzaintzak arduragabekeriagatik eta zegozkion baimen ezagatik 4000 € baino gehiagoko isuna jarri zion. Kamioilaria atzerritarra denez, isuna ordaindu eta baimenak eskuratu beharko ditu berriz ere bere bideari heldu nahi badio. Gainera, gidariaren aseguruak Bizkaiko Foru Aldundiaren zein Arakaldoko Udalaren ondasunetan egindako kalteak ordaindu beharko ditu. Une honetan kamioia geldirik dago Arrankudiagako Xarmanta jatetxeko aparkalekuan.


EAJk euskal arrantzaleen bozeramale izan gura du Madrilen

EAJ taldeko hainbat kide izan ziren atzo Bermeoko portuan, arrantzaren inguruan hitz egiten; besteak beste, Espainiako Kongresuan EAJren bozeramale den Josu Erkoreka. Bermeon egindako ekitaldian, EAJk Madrilgo kongresuan «arrantza arloko ordezkaritza izaten jarraitu» gura duela azaldu zuen bermeotarrak, «EAJk ez baditu euskal arrantzaleen interesak defendatzen ez du inork egiten», esanez. Erkorekagaz batera, Andoni Ortuzar Bizkai Buru Batzarreko presidentea eta Xabier Legarreta Bermeoko alkate ohia izan ziren, besteak beste, ekitaldian.

«Kongresuan eztabaidatu diren arrantza arloko ekimenen %80 EAJ taldeak aurkeztutakoak izan dira; gainontzeko %20, ostera, galiziarrek aurkeztutakoak, BNGk eta PPk», adierazi zuen Erkorekak. Guk euskal arrantzaleen interesak eroaten ditugu Madrilera: bokartari buruzko arazoak, debekuak, neskatilen eta sareginen gatazkak... Azken finean, euskal arrantzaleen interesak guk defendatu ditugu beti; guk egiten ez badugu, inork ez duelako egingo», adierazi zuen EAJko kideak.

Erkorekaren iritziz, Madrilen talde euskaldun bat behar da. Arrantzaleei zuzenduz, EAJ «zuen gaiak kongresura eroango dituen bozeramale» taldea dela esan zuen, «Gobernuak gai-zerrendan jarri ditzan».

Horren harira, kongresuko bozeramaleak uste du arrantzaleek inork baino hobeto dakitela arrantza arloko erabakiak hartzen diren tokietan –Madrilen eta Bruselan– izatea oso garrantzitsua dela. Izan be, «itsaso arrantzaren erregulazio guztiak Madrilen eta Bruselan egiten dira; hala nola, zein arrain, non, noiz eta zelan harrapatu».

«Gure ekimenak ez dira asmatutakoak, kofradiekin eta arrantzaleekin adostutakoak baizik», gaineratu zuen bermeotarrak; hain zuzen be, «bokartaren, kuoten, Arcachon hitzarmenaren eta Indiako Ozeanoko itsas lapurretaren arazoak konpontzeko ekimenak dira».

Arrantza Lege Iraunkorra

Datorren urtean Arrantza Lege Iraunkorrerako eztabaidan parte hartuko dutela be gogorarazi zuen. «Orain arte egin dugun bezala, hor be euskal arrantzaleen ikuspegiak defendatuko ditugu». Gaineratu legez, «beste batzuk Madrilera zarata egitera joango direla esan dute, baina gu zuon, euskal arrantzaleon, ekarpenak eroaten joango gara».


Garbiketa ordenantza zeresan handia ari da ematen Arrasaten

Arrasateko Udal Gobernua biharko osoko bilkuran onartzekoa den garbiketa ordenantzaren aurka elkarretaratzea egin zuten hainbat herritarrek egubakoitzean. Eta egun berean Portaloiko Harresi Ezkutua eskultura erabili zuen Ernai antolakundeak ordenantza salatzeko. EAJk, bestalde, mozioa aurkeztuko du biharko osoko bilkuran, azken egunotan kalean jarri dira kartel eta pintada "iraingarriak" salatzeko.

Biharko osoko bilkuran onartzekoa den garbiketa ordenantza zeresan handia ari da ematen Arrasaten. Udal Gobernuaren ekimenez sortutako arautegiak kontrako iritzi asko sortu ditu eta horren adibide da egubakoitzean Herriko Plazan hainbat norbanakok, eragileek zein oposizioko alderdi politikoek egindako agerraldia.

Askotariko aldarrikapenak euskarri ezberdinetan erakutsita, salatu nahi izan zuten ordenantzak adierazpen askatasuna mugatzen duela. Elkarretaratzearen amaieran, aldarrikapenak biharko osoko bilkurara eramateko deia ere egin zieten herritarrei.

Egun berean, Ernai gazte antolakundeak Iñigo Arregi eskultore arrasatearraren Harresi ezkutua obra erabili zuen salaketa egiteko. Eskulturarekin mozal bat irudikatu zuten. Ernai antolakundearen arabera, "mozaldun iritzi askatasuna kontzeptu ulergaitza" da eta salatu zuten azken 50 urteetako "hormarik aldarrikatzaileenari, trikimailuz eta artearen aitzakian, burnizko mozal erraldoia" ezarri zaiola.

Bestalde, EAJk mozioa aurkeztuko du bihar azken egunotan kalean agertu diren pintada eta kartel iraingarriak salatzeko. EAJren arabera, kartel eta pintada horiek elkarbizitzaren, elkarren arteko errespetuaren eta iritzi askatasunaren aurkako erasoak dira.


CAFek Canberrako tranbiarako trenak egingo ditu

Euskal enpresak Australiako hiribururako 14 tren egingo ditu eta mantentze lanak ere bere gain hartuko ditu.

Cimic (ACS) eta CAF enpresek Canberra Australiako hiriburuko tranbiaren lehen tartea eraikitzeko eta 20 urtez ustiatzeko kontratua sinatu dute, bi konpainiek jakitera eman dutenez. Irailean kontsortzio bati esleitu zioten proiektua, eta horren partaide dira, besteak beste, ACS eta CAF. Lehenbiziko kalkuluen arabera, proiektuak 386 milioi euro inguruko kostua izango du.

Aurretik ere Australian lan egin du Beasaingo enpresak; izan ere, Sydneyko tranbiarako trenak egin zituen duela urte batzuk.

Canberrako tranbiari dagokionez, 12 kilometroko luzera izango du, eta Australiako hiriburuko erdigunea eta Gungahlin barrutia lotuko ditu. Kontratuaren arabera, 13 geltoki egin, sistema guztiak eta seinaleak jarri, eta horiek 20 urtez mantentzeko lanak egin beharko ditu esleipena jaso duen kontsortzioak.

Euskal enpresak Australiako hiribururako 14 tren egingo ditu, eta horiek mantentzeko lanak ere bere gain hartuko ditu; bost moduluko 14 tren egingo ditu, 33 metro luzekoak.

ACS eta CAF enpresez gain, Mitsubishi fabrikatzaile japoniarrak, John Holland eraikitzaileak, Aberdeen Infrastructure Investment inbertsio funtsak eta DB International Alemaniako enpresak osatu dute kontsortzioa.

Urte amaieran hasiko dituzte Canberrako tranbia egiteko lanak, eta 2019. urtearen hasieran martxan izatea espero dute.


Haurraren Eguna bi egunez ospatuko dute aurten ere Etxalarren

Ortziralean kontzertu ttiki bat eskainiko dute eskolan, baina igandea izanen da egun handia

Haurraren Eguna ekainaren 13 eta 15ean ospatuko dute Etxalarren eta egitarau zabala prestatu dute bi egunetarako. Igandean, ipuin topaketa izanen da plazan trikitilariek alaituta.

Haurraren Eguna ekainaren 13 eta 15ean ospatuko dute Etxalarren eta egitarau zabala prestatu dute bi egunetarako. Igandean, ipuin topaketa izanen da plazan trikitilariek alaituta.

Ortziralean 11:15ean eskolako ateak irekiko dituzte. Ikasleek kontzertu ttiki bat eskainiko dute eta ondoren lanak ikusteko aukera izanen da. Igandean 10:30ean berriz ere eskolako ateak irekiko dira. 12:15ean plazan ipuin topaketa izanen da trikitilariek alaitua. Bertan, gela bakoitzeko ikasleek ipuin bat ozenki irakurriko dute eta parte hartzaile bakoitzari liburu bat emanen zaio oroigarri gisa. 13:30ean guraso elkarteak antolatutako bazkaria izanen da eta bazkalondoan udalaren eskutik ipuin kontalaria.


Lazkaorako sarbide berria ari da itxura hartzen, saihesbide obran

Iturgaitzaga-Hiribarren auzuneko hirigintza garapenaren barruan, Lazkaoko saihesbidea desplazatzeko eta horri loturiko beste bi lan burutzeko egitasmoa ari da itxura hartzen. Batetik, zirkulazioa dagoeneko bide-trazatu berritik ari dira bideratzen. Bestetik, horren azpian geratuko den Lazkaorako sarbidea, biribilgunetik aterako den adarra, eraikitzen ari da obra bereganatu zuen enpresa elkartea (Iparragirre, Iturrioz eta Orsa).

Dagoeneko ikusten da bide-adar berriaren trazatua. Errotondatik Maizpide euskaltegiaren ertzeraino luzatuko dute sarrera berria, Iturgaitzagako lehengo bidegurutzea gaindituta.

Bestetik, Maizpide alboan, Lazkaomendirako kaminopeko pasabidearen ahoa ireki dute, hilaren 5ean zulatzen hasita.


"Gaztetxea denok gara" eguna ospatuko da bihar Leioan

Udondo gaztetxeak biharko, azaroak 11, "Gaztetxea denok gara" eguna antolatuko du. Bertan zentro okupatuaren 5. urteurrenaren programazioaren aurkezpena, gaztetxearen erakusketa, gaztetxean egiten diren tailerren azalpena, galderak, proposamenak eta luntxa goxo-goxoa izango dira denontzat eskuragarri. Datorren azaroaren 18an, berriz, Udondo gaztetxearen 5. urteurrena izango da. Izan ere, jada 5 urte igaro dira gazte talde batek Espainiako Gizarte Segurantzak Leioako Udondo auzoan bahitutako industria bat okupatu zuenetik.

Azaroaren 11an "Gaztetxea denok gara" eguna antolatu dugu. Eguna, berez, gaztetxean ibiltzen ez diren, edo gutxi ibiltzen diren gazteei zuzenduta dago. Gaztetxea gazteon etxea dela aldarrikatzeko, eta bertan gazte eta herri kultura hasten eta sortzen delako.

Arratsaldeko 19:00etan hasiko gara, urteurrenaren programazioaren aurkezpenarekin, gero gaztetxea ezagutzen ez duen jendeari, txokotik txokora erakutsiko diogu, ondoren bertan egiten diren tailerren azalpena, galderak eta proposamenen hartu-emanak izango dira, eta amaitzeko luntxa goxo goxoa izango dugu.

Badakizue, animatu ta parte hartu.

BIZIRIK BIZITZEKO, GAZTETXEA EGUNERO

HERRI BAT, GAZTETXE BAT

Udondo Gaztetxeko Gazte Asanblada


GABONAK SAN MARTIN EGOITZAN

Hurrengo asteazkenean abenduaren 18an arratsaldeko 18:30etan Jose de Azpiazu Musika Eskolako akordeoi eta txistuko ikasleak Prestakuntzako ikasleen laguntzarekin San Martin Egoitzara bisita egingo dute gabon abestiak bertakoEkin eta beraien senitartekoekin abesteko aukera eskeiniko dutelarik.

ANIMATU ZAITEZTE!!!!!!!!!!!!!!!!!! !


Gasaren prezioa 'zentzuzkoa' da Enegasen arabera

"Orain bi edo hiru urte ekonomiak zuen egoerarekin alderatuta, zentzuzko prezioa du gasak", Enagaseko presidentearen arabera.

Gasaren prezioa Espainian "zentzuzkoa" da Antonio Llarde Enagaseko presidentearen arabera eta ez dago Europako batez bestekoaren gainetik.

Bilbon, Forum Europa-Tribuna Euskadi bileran egin ditu adierazpen hauek eta argindarraren eta gasaren prezioaren igoeraz mintzatu da.

Gasaren kasuan, merkatuaren % 90ean prezio globala" mantentzen dela esan du Enagasen presidenteak, "azken baliabideko tarifan izan ezik, hori Gobernuaren erabakia baita".

"Orain bi edo hiru urteko ekonomiaren egoerarekin alderatuta, zentzuzko prezioa du gasak", adierazi du. "Ez da petrolioa bezain beste igo, eta lehen, gasak eta petrolioak gauza bera egiten zuten".

Ildo honetan, gasaren prezioa arlo industrialean Europako batez bestekoaren "oso antzekoa" edo "pixka bat txikiagoa" dela esan du.

Sektorearen liberalizaziorako "esfortzu handia" egin dela nabarmendu du, eta, ondorioz, "lehia" dagoela. "Merkatuko prezioak daude", gaineratu du.


Udaleko Txistulari Taldearen dianak esnatu ditu Parte Zaharreko eta Erdialdeko bizilagunak

Udaleko Txistulari Taldeak Konstituzio plazan hasi eta amaitu du igandeko diana. (Argazkia: Joseba Parron)

Azken bi hilabeteetan zeharo aldatu dira hiriko paisaiak eta hotsak. Gaur goizean, Parte Zaharreko eta Erdialdeko kaleek konfinamendu neurrien ondorioz galduta zuten hots bat berreskuratu dute: Donostiako Udaleko Txistulari Taldearen musikarena, hain zuzen.

Txistulari Taldeak bertan behera utzi zituen bere zuzeneko emanaldiak duela bi hilabete, koronabirusak eragindako konfinamendu neurriengatik, eta gaur itzuli da euren diana. Konstituzio plazako erlojuak 9:00ak jo eta berehala abiatu dira txistulariak San Jeronimo kalera.

Kutsatzeak saihesteko segurtasun distantziak mantentzea beharrezkoa denez, lau musikari aritu dira, ohiko talde bikoitza aritu ordez. Era berean, musikari bakoitzaren artean hiru metro inguruko distantzia mantendu dute ibilbide osoan zehar, eta aurpegia babestuta eraman dute.

Jose Ignazio Ansorenak gidatutako taldearen dianak ikusmina eragin du, eta paseatzen ari ziren hainbat herritar gerturatu zaizkie ibilaldian zehar. Auzotarrek ere gogotsu hartu dute txistularien itzulera, eta batzuk leiho eta balkoietara atera dira segizioa txalotzera. Anekdota gisa, hedabideentzat ere une garrantzitsua izan da, eta ez dute txistularien itzulera galdu nahi izan: 9:00etan kazetari gehiago zegoen Konstituzio plazan, musikariak baino.

Parte Zaharretik Erdialdera igaro dira, Elkano kaletik barrena, Txanbolin eta Osintxu zortzikoen eta Ernio eta Itxaropena kalejiren erritmora. Ohi bezala, Konstituzio plazan amaitu dute iganderoko diana. IRUTXULOKO HITZak bideo batean jaso ditu dianaren hainbat une.

Zuzeneko emanaldiak egin ez badituzte ere, konfinamenduan zehar taldekideek euren txistu doinuak partekatu dituzte sare sozialetan. Era berean, Ansorenak diana jo du igandero bere balkoitik. Hedabide honek Donostiak Udaleko Txistulari Taldea hobeto ezagutzeko erreportaje bat egin zuen iazko ekainean.


Neskutz Rodriguez (Podemos-Ahal Dugu): "Sofatik altxatu, eta norberak zer edo zer egin dezake gauzak aldatzeko"

Europako Parlamenturako hauteskundeei begira jaio zen Podemos-Ahal Duguk bideari ekin dio Durangaldean. Maiatzaren 25eko hauteskundeetan 1.625 boto jaso zituen eskualdean. Neskutz Rodríguez durangarrak Pablo Iglesiasen alderdian dihardu. Udal hauteskundeetara aurkeztuko ote dira? Oraindik ez dute erabakirik hartu.

Zer da Podemos-Ahal Dugu?

Jende arrunta politika egiten. Horixe da Podemos-Ahal Dugu. Sofatik altxatu, eta norberak zer edo zer egin dezake gauzak aldatzeko. Gurean oso garrantzitsua da ingurukoei zer garen azaldu, eta parte-hartzea bultzatzea.

Podemosek Europako hauteskundeetan izan duen arrakasta espero zenuten?

Nik neuk ez. Porra bat egin genuen hauteskundeen aurretik, eta bizpahiru ordezkari espero nituen asko jota. Bost eskuratu ditugu, eta sorpresa handia izan da denontzat.

Emaitzen balorazioa egingo zenuten dagoeneko. Zergatik uste duzu izan duela alderdi sortu berri batek horren harrera ona?

Jendea itzartu egin da. Kontua ez da bakarrik beste alderdi batzuetako jendea etorri izana. Abstentziotik ere botoak etorri zaizkigula esango nuke. Jendea nazkatuta dago politikagintzan gertatzen ari diren ustelkeria kasuekin. Beste herritar batzuek, aldiz, ez zuten inolako alternatibarik ikusten, eta beste alderdi batzuetatik etorri dira.

Zelan erabaki zenuen mugimendu honetan parte hartzea?

Ez naiz sekula politikagintzan jardun. Iaz bihotzeko ebakuntza bat egin zidaten, eta hainbat arazo izan nituen. Bigarrenez ospitalean nengoela pentsatu nuen osasun publikorik ez balitz egongo, ez nintzatekeela han egongo. Dena pribatizatzen dabiltza, eta hori ezin daitekeela izan pentsatu nuen.

Bizkai mailan zelan sortu zen zuen alderdia?

Podemos urtarrilean sortu zen, baina Bilbon martxoan aurkezpen bat izango zela entzun nuen kasualitatez. Joan egin nintzen, eta izena eman nuen. Lau talde sortu ziren: Uribe Kosta, Ezker Meatzaldea, Bilbo eta Ibaizabal. Batez ere hauteskundeetarako koordinatzen hasi ginen. Lan oso gogorra izan zen, diru oso gutxi geneukalako. Kartelak egin, eta lau mitin eta hainbat hitzaldi eskaini genituen.

Durangaldean taldea sortzen diharduzue. Zelan diharduzue lehenengo urratsak ematen?

Hasiera gogorra da, oraindik ez dugulako antolaketa finkorik. Ekainaren 13an aurkezpena egin genuen Durangon. Joan zen eguenean bigarren batzarra egin genuen, eta 30 lagun inguru batu ginen. Lantaldeak sortu ditugu dagoeneko. Alde batetik, dinamizazio taldea dugu, gizarte mugimenduekin hartu-emanetan jarri, eta zer beharrizan ikusten dituzten ezagutzeko. Komunikazio taldea ere badugu, hedabideen arloan lan egiteko. Gainera, finantza taldea ere sortu dugu. Dena dela, ekainaren 14an estatu osoko taldeok batzarra izan genuen Madrilen, eta taldea zelan dinamizatu jakiteko pausoak azaldu zizkiguten. Erreminta batzuk eman zizkiguten taldea antolatzeko. Beraz, taldea subiranoa da, baina denon artean ere gauzak egin gura ditugu. Hurrengo batzarra uztailaren 9an izango da, liburutegiaren ondoko plazan.

Proiektuak zelako harrera izan du Durangaldean?

Jendea ilusioz etorri da. Beste batzuk, berriz, zalantza askogaz. 60 lagun inguru etorri ziren aurkezpenera, eta 32 inguru geratu ginen osteko eztabidan. Hasieratik hasi ginen lanean. Eztabaida sortu, eta denon artean irtenbideak bilatzea da gure helburua.

Udal hauteskundeak izango ditugu datorren urtean. Aurkezteko asmorik baduzue?

Oraindik ez dakigu. Hori talde bakoitzak erabaki beharko du.

Durangaldeko politikagintzari zer deritzozu?

Nik Durangoko kasua ezagutzen dut. EAJ agintean dago 30 urte-edo. Ez ditu gauzak ondo egiten. Montevideo etorbidean obrak egin eta gero, berriro zabaldu zuen kalea, beste obra bat egiteko. Horrelakoetan ez da jakiten zertan joaten den dirua. Hiltegian bizi naiz, eta han behin-behineko kontainer bat dugu orain urte bitik. Hala ere, zergak berdin-berdin kobratzen dizkigute. Eta beste auzo batzuetan ere gertatzen dira horrelako gauzak.

Zeintzuk dira zuen helburuak?

Momentuz, antolatzea. Horixe da gure lehentasuna. Gizarte mugimenduekin batu gura dugu, zer hobetu daitekeen eta zer egin daitekeen jakiteko.

Podemosen inguruan hainbat albiste entzuten ari gara. Chavismoagaz ere lotu dute. Zelan hartzen dituzue kritika horiek?

Erdaraz esaten den moduan, Ladran, luego cabalgamos. Harrituta gaude gure kontrako hainbeste kritikagaz. Bost europarlamentari lortu ditugu, baina lehenengoak hamasei. Oraindik alde handia dago. Venezuelarekin lotutako albisteen inguruan komunikatu bat kaleratu genuen.


Astelehenean zabalduko da Udaleku irekietan izena emateko epea

Uda gero eta gertuago dugu eta haurren oporraldiari erreparatuz, urtero bezala, Zumaiako Udalak udaleku irekiak antolatu ditu uztailerako.

Ohikoa den bezala, bi txandatan banatu du hilabetea: uztailaren 2tik 13ra lehena eta 16tik 27ra bigarrena. Udalekuetako ordutegia goizeko 09:30etik 13:00etara bitarte izango da eta egoitza aldiz, Herri Eskolako Sagarbide eraikina.

Matrikula eta aurkeztu beharreko dokumentazioa

Interesdunek ludotekan edota udaletxean bertan izena eman ahal izango dute apirilaren 16tik maiatzaren 2a arte. Haurren taldekatzeak egiterako orduan kontuan izango dira adina, sexua, ikastetxea, maila eta gela, beraz, ezinbestekoa izango da izen emate orria behar bezala betetzea eta datu horiek guztiak azaltzea.

Horrez gain hau izango da gehitu beharreko dokumentazioa:

Ordainagiria (dagokion kasuan, Familia Ugaria txartelaren fotokopia, DBE/GLL ziurtagiriaren kopia)

Argazkia

Osakidetzako txartelaren fotokopia

Matrikularen kostua:

Hilabetea: 91,55€

Hamabostaldia: 51,85€

Familia ugarien kasuan: 61€ hilabetea / 34,60€ hamabostaldia

DBE-GLL onuradunek ordainketa salbuetsita izango dute

Diru sarrera egiteko kontu zenbakia: KUTXA ES30 2095 5174 91 1061601620

Informazio gehiago jasotzeko:

Zumaiako Ludoteka: 943 14 32 64 / ludoteka@zumaia.eus

Udaleko euskara eta hezkuntza saila: 943 86 50 25 (110) / euskara@zumaia.eus

Hemen duzue izen-emate orria:

Izen Ematea Orokorra Eusk by baleike on Scribd


Andoaingo Txirrindulari Elkartearen aurkezpena

Zumea plazan eta hotzari aurre eginez denboraldi berriko aurkezpena egin du Andoaingo Txirrindulari elkarteak. Iazko egitura beretsuari eusten diote eta goiko mailetan Andoaingo hamabi jubenil lehiatuko dira eta beste sei afizionatuetan. Aurkezpena egin eta gero hamaiketakoa egin dute Gurutze Santua elkartean.


Ibon Arrieta "Aitza" lehendakarigaia Libertate Nafarra alderditik

Kanpaina hasierako bideoa egin du Libertate Nafarra alderdiak. Ofizialki, gauerdian hasiko da Eusko Legebiltzarrerako hauteskundeen kanpaina.


«Athletic Kopan kanporatzea izan zen Eibar on honen mugarria»

Haurra zenetik Lezaman ibili zen Boveda, eta heldu zen Athleticeko lehen taldean jokatzera ere. Baina han etorkizunik ez, eta Eibar azaldu zitzaion bidera. Laugarren sasoia du taldean.

«Gaurkoa ez da berezia izango. Beste partida bat gehiago da». Eneko Boveda ari da hizketan (Bilbo, 1988), Lezaman hainbat urtetan aritutako jokalaria. Horixe barneratu die Gaizka Garitanok, Eibarreko entrenatzaileak, jokalari guztiei: partidaz partida joatea. Norgehiagoka guztiak dira garrantzitsuak. Osatu da Boveda lesio txiki batetik, eta hain kutuna duen zelaian aritzeko aukera izango du gaur: San Mamesen.

Askotan joana izango zara San Mamesera, ezta?

Bai, bai. Lehen gehiago, eta orain noizbehinka.

Gogoan al duzu noiz joan zinen aurrenekoz?

Ez. Lezaman oso gazterik sartu nintzen, eta jokalari bakoitzari San Mamesen sartzeko txartela oparitzen ziguten. Haurren mailan nengoela, ohitura hartu nuen joateko.

Zu bezalako haur batentzat zer zen Athletic bertatik bertara ikusteko aukera izatea?

Miresten nituen jokalariak ikustea.

Bazenuen jokalari bat gustukoena?

Joseba Etxeberria zegoen urterik onenetan, eta ziurrenik hari erreparatuko nion gehien.

Beste taldeetako jokalarien artean zein gustatzen zitzaizun gehien?

Ez naiz ondo oroitzen, baina Zidane, Xevtxenko...

Haur hura, San Mamesera joaten zen hura, Athleticen barruan gero eta gehiago haziz joan zen, eta, halako batean, lehen taldera ere heldu zen.

Inoiz ez nuen eduki helburu gisa Athleticen lehen taldera heltzea, baina helburu txikiak gauzatuz joan nintzen, eta bigarren taldean egonda ikusi nuen lehen taldean egoteko aukera benetakoa zela. Lortu nuen hori, eta oso esperientzia polita izan zen. Denboraldi eta erdi igaro nuen haiekin entrenatzen, baina inoiz ez nuen eduki lehen taldeko fitxa. Bigarren taldean eta lehen taldean jokatzen nuen.

Zer da harrobiko jokalari batentzat lehen taldearekin aritzea?

Beste mugarri handi bat jokalari baten ibilbidean. Oso aberasgarria izan zen egunero eliteko jokalariekin entrenatzea.

Lehen taldearekin aritu zinenean, pentsatu zenuen betirako geratuko zinela han?

Entrenamenduetan ibilita, helburua nuen hamaikakoetan eta deialdietan lekua egitea. Nire leku berean Iraolak jokatzen zuen, eta oso ondo zebilen. Entrenatzaileak beti jartzen zuen hura, eta inoiz ez nuen ikusi lehen taldean geratzeko aukera izango nuenik, oso aukera gutxi izan nituelako jokatzeko.

Hortaz, burua hasi zitzaizun lanean Athleticetik atera egin beharko zenuela noizbait?

Momentu bakoitzean entrenatzaileak esaten dizunaren araberakoa da hori. Hasieran, deialdietan sartzen nintzen noizbehinka, baina, gero, ikusi nuen ez zuela fede handirik nigan. Beste jokalari batzuen alde egin zuen orduan, eta orduan hasi nintzen pentsatzen nire lekua ez zegoela Athleticen.

Horretan zinela, Eibar azaldu zitzaizun bidera.

Athleticeko azken denboraldian, Joaquin Caparrosek ez ninduen aintzat hartzen, eta bigarren taldean egin nuen denboraldi oso-osoa. Hirugarren urtea nuen bigarren taldean. Gero, Eibar azaldu zen, eta aurrerapausoa izan zen, Bigarren B Mailako talde indartsua zelako.

Asmatu zenuen, bai, aurrerapauso itzela izan da eta.

Bai, hori da. Ordutik hona, eman ditudan guztiak izan dira aurreranzko pausoak. Talde indartsu horretan egonkortu nintzen Bigarren B Mailan; gero, ondo aritu nintzen Bigarren Mailara igota, eta orain aukera daukat Lehen Mailan lehiatzeko gai ote naizen erakusteko.

Mailaz bi aldiz igotzeko uneak aparte lagata, San Mamesen Athleticen kontra Kopako kanporaketa hartan jokatzea izan zen Eibarren zaudenetik izan duzun unerik bereziena?

San Mameseko hura izan zen Eibarren aldi zoragarri honetako lehen mugarria.

Zer sentitu zenuen San Mamesen jokatuta eta Athletic aurkari izanda?

Jende ezagunaren aurka jokatu genuen, eta nire inguruko jendeak berezia zela esaten zidan. Baina beste bat gehiago izan zen partida hura.

Gaurkoa ere bat gehiago izango da?

Bai. Astea antzera planteatu dugu. Unean uneko partida da garrantzitsuena; hori oso garbi dauka entrenatzaileak. Athleticen aurkakoak garrantzia izango du jokatu arte, eta, gero, hurrengo partida izango da garrantzitsuena.

Eibarrek Athleticek baino lau puntu gehiago ditu. Nork esango zuen...

Ezustea da Athleticen hasiera hau, baina hasi baino ez gara egin oraindik. Guk gurea egin behar dugu, eta itxura ona ari gara ematen orain artean. Ez diogu begiratzen beste taldeak zertan ari diren, nahikoa lan badugu-eta gurearekin.

Nolako partida izango da?

Lehiakortasuna eta erritmo bizia dira bi taldeen ezaugarri nagusiak. Oso bizia izango da.


Ortziraletik hasiko dira Lesakako Sanferminetako ospakizunak

Txupinazoa igande eguerdian botako du Rafael Eneterreagak

Igande eguerdian Herriko Etxetik Rafael Eneterreagak botako duen txupinazoarekin hasiko dira ofizialki Lesakako Sanfermin bestak, baina aitzinetik, ortziral eta larunbatean ere hainbat ekitaldi antolatu ditu Txozna Batzordeak, ostatuen laguntzarekin. Jendetza espero dute aurten ere bi egunotarako Lesakan.

Igande eguerdian Herriko Etxetik Rafael Eneterreagak botako duen txupinazoarekin hasiko dira ofizialki Lesakako Sanfermin bestak, baina aitzinetik, ortziral eta larunbatean ere hainbat ekitaldi antolatu ditu Txozna Batzordeak, ostatuen laguntzarekin. Jendetza espero dute aurten ere bi egunotarako Lesakan.

Uztailaren 4a, ortzirala

Txozna Batzordeak ostatuen laguntzarekin antolatua

18:00 Txoznen irekiera, txupinazoa.

Ondotik, Euskal preso eta iheslarien aldeko brindisa.

19:00 Euskal preso eta iheslarien aldeko manifestazioa.

19:45 Giza proba plazan.

20:30 Gazte aldarrikapen poteoa, Skandalue elektrotxarangarekin.

23:00 Kontzertuak plazan: Gose eta Revolutionary Brothers taldeekin.

Uztailaren 5a, larunbata

17:30 Trikitixa Txapelketa Plaza Zaharrean.

20:00 Gazteen manifestazioa (Txozna Batzordeak antolatua).

23:00 Kontzertuak plazan: Dolce & Tangana eta Sarkor taldeekin (Txozna Batzordeak ostatuen laguntzarekin antolatuak).

Uztailaren 6a, igandea

Bezpera 12:00 Herriko Etxetik altxaferoa. Ordu berean txistulariak, soinulariak, trikitilariak eta haur ttikien danborrada karriketan barna.

12:00 Ezkil jotzea.

17:30 Tantirumairu Euskal Folklore Taldearen erakustaldia frontoian.

20:00 Danborrada nagusia erraldoi, buruhaundi, danbor-jole, soinulari eta Lesakako Bandarekin.

22:00 Kontzertuak txozna eremuan Aske, Urban 13 eta Kalera! taldeekin (Txozna Batzordeak ostatuen laguntzarekin antolatuak).

00:00 Iratzar taldearekin dantzaldia Plaza Zaharrean.

Uztailaren 7a, astelehena

San Fermin eguna

08:30 Ezpatadantzarien meza isila.

10:30 Udalbatza bertze agintari, Ezpatadantzari eta Musika Bandarekin batera, Herriko Etxetik elizara joanen da, Meza Nagusira. Ondotik, Prozesioa eta Onin errekaren bi aldeetan Zubigainekoa dantza. Berehala, ikurrin-agurra zubi gainean. Agur edo dantza bera Plaza Zaharrean.

18:00 Bezperak. Lesakako Abesbatzak kantatuko du. Ondotik, Ezpatadantzarien taldeak mutildantza, neskadantza, aurreskua eta jotak dantzatuko ditu Plaza Zaharrean.

19:30 Bertso jaialdia Plaza Zaharrean (Arrano Elkarteak antolatua).

21:00 Berendu afaria Arranon (Ezker Abertzaleak antolatua).

Gauez Trakets taldearekin dantzaldia Plaza Zaharrean.

Uztailaren 8a, asteartea

Peñen Eguna

09:00 Peñen gosaria.

10:00 Peñen danborrada, Pasaia Txarangarekin.

12:00 Haurrentzako entzierroa Ote karrika - Plaza Zaharra.

12:00 Betizuak Plaza Zaharrean Pasaia txarangarekin.

16:30 Haurrentzako ikuskizuna Plaza Zaharrean.

18:00 Peñen kontzentrazioa peñen jeitsierarako, Pasaia txarangarekin.

21:00etatik aitzinera Trikidantz taldearekin dantzaldia Plaza Zaharrean.

Uztailaren 9a, asteazkena

Haurren Eguna

10:30 Haur eta gurasoen danborrada Pasaia Txarangak lagunduta.

11:30 Haurrentzako entzierroa Andra Mari Egoitza - Plaza Zaharra. Goiz-arratsaldez Haur ikuskizunak Eltzeta plazan.

12:00 Betizuak Plaza Zaharrean Pasaia txarangarekin.

18:00 Esku pilota partida profesionalak frontoian.

Arratsaldez Pasaia txaranga karriketan. Ilunabarrean Batu-bertso poteoa eta gazte afaria txozna eremuan (Txozna Batzordeak antolatuak).

00:30etik aitzinera Los Zopilotes Txirriaus taldea Plaza Zaharrean.

Uztailaren 10a, ortzeguna

Bikoteen Eguna

11:30 Haurrentzako entzierroa Eltzeta plaza - Plaza Zaharra.

11:30 Nafarroako Jotak Voces Navarras Taldearekin Andra Mari Zahar Etxeko lorategian (San Fermin Jubilatu eta Pentsionisten Elkarteak antolatua).

12:00 Betizuak Plaza Zaharrean, Pasaia txarangarekin.

12:00 Gorriti eta bere animaliak Bittiriako Plazan.

14:00 Herri bazkaria Eltzeta karrikan.

18:00 Nafarroako Jotak Voces Navarras Taldearekin Plaza Zaharrean.

20:00 Txakaindik jeitsiera Zortziko doinuarekin.

Gauez Joxe Mendizabalekin musika Plaza Zaharrean.

03:30 Jai-hilak Pasaia txarangarekin.


Urteko batzar orokorra, igandean

Igandean egingo du urteko batzarra, Peña Otaño elkarteak ere. Goizeko 10:30etan jarri dute zita, soziedadean bertan. Gero, hamaiketakoa ere izango da, bertaratutako guztientzat.


Anjel Oiarbidek Gure Esku Dago-ren egunaz hainbat solas eskaini dizkigu


Urrezko iltze bat lapurtu dute Itzurungo labarretatik

Urrezko iltze hau IUGSko Estratigrafia Komisioak jarri zuen 2010. urtean Selandiar eta Thanetiar estaiak bereizteko. Sinbolo honekin, flyscheko puntu hau mundu mailako estratotipo bezala izendatu zuen erakunde honek.

Lapurretaz orain gutxi ohartu dira Geoparkeko lagunak, eta penatuta eta harrituta agertu dira. “Kamarak jarri behar al ditugu?”, galdetzen zuten sare sozialen bidez, eta gertakaria “oso tristea” zela gaineratzen zuten.


10.849 donostiar lanik gabe daude

Langabeziaren gorazko joera bere horretan mantendu da azken hilabetean. Otsailean 221 langabe berri zenbatu dituzte hirian.

Lanbideren Antiguako egoitza (Argazkilaria:Mikel Goñi)

Espainiako Lan Behatokiak ezagutzera eman dituen datuen arabera, otsaila 10. 849 langaberekin amaitu zen Donostian. Hau da, urteko bigarren hilabetean 221 donostiarrek galdu dute beraien lanpostua.

Altzan da langabe gehien dituen auzoa, eta bertan besteetan baino gehiago hazi da kopurua. Guztira, 1.738 dira, urtarrilean baino 44 gehiago. Jarraian, igoera handiena izan dutenen artean, Miramon-Aiete. Urtarrilean baino 39 auzotar gehiago daude lanik gabe, eta jada, 790 dira. Aipagarria ere Groseko igoera. 31 langabe berri daude auzoan, kopurua 796ra helduz. Kontrako joera izan da, ordea, Erdialdea-Amara Zaharra , Intxaurrondo eta Amara Berri auzoetan. Hauetan behera egin du langabe kopuruak. Hurrenez hurren, auzootako 10, 4 eta 2 lagunek aurkitu baitute lana. Bidebietan, berriz, kopurua bere horretan mantendu da, ez gora, ez behera.

Bihar, papereko edizioan hiriko langabeziaren datuei buruzko informazio zabalagoa emango du IRUTXULOKO HITZAk.


Zuhaitz bat erori da Azkoitiko Santa Klara kalean

(Argazkia: Maxixatzen)

Zuhaitz bat erori da bart, Azkoitiko Santa Klara kaleko San Jose ermitaren ondoan. Zuhaitza sustraietatik hautsi da, eta ibai aldera erori da. Maxixatzen hedabideak jakinarazi duenez, bertako bizilagunek aspaldi sumatu zituzten zuhaitzaren inguruan mugimenduak.


Paperezko Kontzertuak: Jabier Muguruza eta Mikel Azpiroz


ETAri atzemandako kloratitak eragin zuen Berroziko Ertzain-etxeko bolborategian gertatu zen leherketa

Bilboko Larraskitu auzoan ETAk jarritako bonba-tranpan eskuratutako kloratitaren egoera txarrak eragin zuen iragan uztailaren 23an Berroziko (Araba) Ertzain-etxeko bolborategian izan zen leherketa, Herrizaingo sailak baieztatu duenez. Leherketa horren ondorioz, bi ertzain arin zauritu ziren. Iturri horien arabera, uztailaren 1ean ETAk jarritako bonba hori Ertzaintzaren artezilarien aurkakoa zen.

Lau ordu luzez bonba indargabetzen eman eta gero, 15 kilo kloratita Berroziko egoitzara eraman zituzten, handik denbora batera modu kontrolatu batez lehertua izateko. Kloratita oso leherkari ezegonkorra dela nabarmendu du Herrizaigo sailak.

Uztailaren 23an, goizaldean, gertatu zen Berroziko Ertzain-etxeko bolborategi batean leherketa, eta horren ondorioz aldameneko beste bolborategi batek ere eztanda egin zuen. Zaintza lanetan ari ziren bi ertzain zauritu ziren eta erietxera eraman behar izan zituzten.


'Hemen Debagoiena' saioa osorik: 2020-01-10'

Aramaion jarri duten XX. mendeko argazkien erakusketa baten inguruan jardungo dugu Julen Iriondo berriemailearekin. Ondoren amoniteen bila ibiliko gara Jesus Narvaez eta Esperanza Azkarragaren laguntzarekin. Azkenik, Aramaio, Aretxabaleta, Arrasate, Bergara, Eskoriatza, Legazpi eta Oñatiko bibliotekek egindako gidan jarriko dugu fokua; hain zuzen, horrek eskaintzeko dituen liburu, pelikula eta musika gomendioetan murgilduko gara.


Breen enpresaren jarduna ezagutu dugu

Jasangarritasuna eta akuakultura uztartzen dituen enpresari buruz aritu gara Joseba Zubizarretarekin.

Breen, Breeded in Gren, proiektuaren helburua jasangarritasuna eta akuikultura uztartzea da. Ner taldeko enpresak Hondarribian du egoitza eta Joseba Zubizarreta enpresako ordezkariak eman digu egiten duten lanaren berri 'Mezularia' saioan.

Euri ura erabiltzen dute arrainentzat, haientzat bazka da ura, eta arrainek sortzen duten hondakina ongarri bihurtzen da landarentzat, landaretako ura filtratu eta atzera arrainei itzultzen diete.


Iñaki Arrue aramarra irabazle Aspanogiren aldeko borrokan

Aspanogirentzat dirua biltzeko boxeo borrokaldiak egin dituzte. Iñaki Arruek debutatu eta irabazi egin zuen. Brizio ordiziarrak ezin izan zuen aurkariarekinBoxeoaren aurpegirik politena ikusteko aukera izan zen pasa den larunbatean.Ordiziako Punch Boxing taldeak antolatuta, Aspanogiren aldeko borrokaldiak egin zituzten. Sarrerekin eskuratutako dirua Aspanogi elkarteari bideratuko diote.Herritarrek ederki erantzun zuten, Beti Alai pilotalekua bete egin zen Aspanogiren aldeko boxeo borrokaldiak ikusteko. Gainera, Goierrriko hiru boxeolari aritu ziren. Horietako bi, Ander Brizio eta Iñaki Arrue, Ordiziako Punch Boxing taldekoak. Hirugarrena, Martuteneko Kuraia taldeko Mikel Telleria idiazabaldarra.Lehenengo borroka Brizio eta Telleriaren artekoa izan eta idiazabaldarrak irabazi zuen hiru puntugatik. Anartz Azkarragak, Brizioren entrenatzaileak esan duenez, «kontzentrazio falta izan zen akatsa baina hurrengorako ikasteko balio du honek».Bestalde, Iñaki Arrue aramarraren debuta izan zen. Aurkaria Andoni Beitia (Euskobox) izan zen. Arrue izan zen garaile, aurkariak borroka utzi baitzuen belarriko lesioagatik.


Garaia da trenaren garapenaren eredua aldatzeko!

Tren Soziala Bai - AHTrik EZ! plataformatik oso modu positiboan baloratzen dugu Altsasun martxoaren 30ean “Tren Soziala Bai - AHT Gelditu”. Herritarren borondatea errespetatu!” leloarekin egindako manifestazioa. Izan ere, sei mila pertsonek osatutako uholdez bete genituen Altsasuko kaleak eta hori zinez pozgarria da.

Lehenik eta behin, esker ona adierazi nahi diegu parte hartu zuten pertsona guztiei, atxikimendua azaldu dutenei, itxirik egon ziren tabernei eta, bereziki, manifestazioari halako ukitu alaia eta koloretsua eman zioten animazioko talde eta pertsona guztiei.

Manifestazioari giro alaia eman nahi izan genion trenaren ereduaren eztabaidan arrazoiak erabat gure alde daudelako, eta hori ospatu nahi izan dugu. Hori horrela, gure aldarrikapenetan inoiz baino irmoago gaude, hau da, Tren sozialaren aldeko apustu argia egiten dugu, alegia, egungo trena garatuz gaitasun goreneko trena lor daiteke, Europako estandarretara egokitua eta Mediterraneo-Atlantiko ardatzean kokatua.

Espainiako Gobernuak, Nafarroako Gobernuaren eta alderdi politiko batzuen konplizitateaz ezarri nahi duen AHTren eredua, ekonomikoki eta gizartearekiko zerbitzuen aldetik, porrot ikaragarria da; horrelaxe ondorioztatzen dute ekonomian aditu direnen ikerketa objektiboen lanek. Gainera, kalte larriak eragingo lituzke gure ingurumenean eta herriak eta eskualdea txirotuko lituzke, despopulazioa bulkatuz. Gure eskualdean halako txikizioa eginda, gelditu ere ez litzateke geldituko trena.

Horregatik, Espainiako eta Nafarroako gobernuei egiten diegun eskaria da Alesbes-Tafallan hasitako obrak gelditzea, egungo trena garatzeko ikerketa sakon eta objektiboa egitea, emaitzak jendaurrean jartzea, horien gainean herritarrei kontsulta egitea eta emaitza errespetatzea.

Hori horrela, garaia da trenaren garapenaren eredu zaharra aldatzeko eta egungo beharretara egokitzeko, Europako eta munduko herrialde garatu guztiek egiten duten bezalaxe. Absurdoa da eredu suntsitzaile eta diru publikoaren xahutzaile hori justifikatzea dagoeneko eginik dauden gastuak errentabilizatzeko modu bezala, edo ehun urterako proiekzioa eginez, hiru belaunalditako obra publikoa zorpetuz. Ez dugu utziko gure etorkizuna izorratzea!


Garbiker saritu dute hondakinak kudeatuz egiten duen lanagatik

Hondakinen kudeaketan “munduko erreferente” delako saria jaso du Garbiker enpresak ‘Reccon 08’ International Conference on Plastics Recycling-en. Bizkaiko hondakin gehienak kudeatzeaz arduratzen den foru enpresak “material plastikoak birziklatzen erakutsitako konpromisoagatik” jaso du saria.

Plastikoa batuz, banatuz eta sailkatuz egiten du birziklatzea Garbikerrek, eta egiten duen hondakinon kudeaketa “erreferente” ei da munduko beste herrialde askotan. Aurten 7,6 milioi kilo hondakin jaso ei dira.

Garbikerrek 2007ko abenduaren 31n 3.500 eta 3.000 litroko 3.266 edukiontzi hori zituen, 113 udalerri, garbiguneen erabiltzaile eta hainbat merkataritza-zentrori emanez zerbitzua. Durangon garbigune bat dauka.

Egunero jasotzen ei dituzte edukiontzietako ontziak (metala, plastikoa eta tetrabrika), horretarako garabia eta goitik kargatzeko kutxa trinkotzailea dituzten 11 ibilgailu erabiliz; edukiontziak garbitzeko ibilgailua ere badauka Aldundiak. Bildutako ontziak, ontzi-hondakinak bereizi eta sailkatzeko Zornotzan dagoen Bizkaiko Zabor Birziklategira eroaten dituzte.

Bai Garbikerrek bai Bizkaiko Foru Aldundiak Europako ingurumen-politiken “aitzindari” izaten jarraitzeko eta “hondakinen etorkizuneko kudeaketa lortzeko” lanean jarraitzeko konpromisoa berretsi dute onarpen hau jasota: “Etorkizunean Bizkaiko herritarrei kalitatezko zerbitzua eskaintzea da helburua, kostu ahalik eta homogeneo egokienarekin eta ingurumenaren babes-mailarik altuenarekin”.


Euskararen erabilera bultzatzeko ekintzak burutuko ditu udalak

Euskararen plana berritu du; erabilera eta udala elebakarra izatea ditu helburu

Ibarra udalerri euskalduna dela esan daiteke. Azken datuen arabera biztanleen %65,76 da euskalduna eta %17,91, berriz, ia euskalduna. Udalerria euskalduna izan dadin jarraitzeko eta udalak elebakartasunerako pausoak emateko, besteak beste, onartu zuten 2014. urte amaieran Euskararen epekako Plan Berritua.

Udalak euskarari lotutako bi plan ditu abian, Tomas Ugaldebere udaleko Euskara eta Hezkuntza Teknikariak azaldu digunez. Bata, udalerriari begirako Euskara Sustatzeko Ekintza Plana 2014-2017, urtero ekintza planetan gauzatzen dena. Bestea, udalaren barne erabilera plana 2013-2017; eta honakoa momentuan lantzen ari dira. 2014. urtea «trantsizio urtea» izan da Ugaldebereren esanetan. Orain arte Euskara Biziberritzeko Plan Nagusia gauzatzen baitzuten, eta iaztik aurrera, berriz, jarraipena ematen dion Euskara Sustatzeko Ekintza Plana baitute martxan. Urte amaieran onartu zuten ekintza planak, izenak dioen bezala, euskararen erabilera sustatzea du helburu, eta Ibarran ere hori dute helburuetako bat; izan ere, azken kale neurketen arabera azken urteetan zertxobait «jaitsi» da erabilera herrian. 2015ean lanketa bereziak egiteko asmoa dute arlo ezberdinetan: «gurasoekin, lan munduan, etorkinekin...».

Aipatu bezala, Ibarrako ekintza planaren asmoetako bat herria euskalduna izaten jarraitzea da, eta horretarako erabilera ere garrantzitsua da.

Udal elebakar euskalduna

Ibarrako Udala, udal «euskaldunen barruan» kokatzen da. Horregatik, «salto kualitatibo» bat eman eta udal elebidun izatetik, udal elebakarra izatera pasa da. Ugaldeberek azaldu bezala legegintzaldi honetan «ia korporazio osoa euskalduna» da, eta horrek beste salto bat ematea ahalbidetu du, betiere legeak dioen moduan «herritar guztien hizkuntza eskubideak errespetatuz».

Langileen %90 inguruk bere lanpostuari dagokion «hizkuntza eskakizuna egiaztatua» dute, eta hortaz, aurrera begira geratzen den langileen %10 horrek «hizkuntza eskakizunaren maila lortzea» da helburua.

Horretarako udalaren barruan ere, «prestakuntza faseak» dituzte abian, eta arlo ezberdinetan burutzen ari dira fase horiek. Aurten, esate baterako, hirigintzan eta idazkaritzan ari dira lanean. Baina, aurrera begira beharren arabera arlo ezberdinak lantzen jarraituko dute. Honela, udaleko lan hizkuntza euskara izatea nahi dute, nahiz eta gero herritar bakoitzak aukeratzen duen hizkuntza erabiliko den zerbitzu hizkuntza bezala.

Euskararen arnasgune

Ibarra euskararen «arnasgunea» da. Herritarren gehiengoa euskalduna da: «Nahiz eta jendea etorri udalerrira, biztanle kopurua ez da handitu eta euskaldun kopurua ez da jaitsi».

Aipatu bezala, azken datuetan erabilera «pixka bat» jaitsi zela ikusi zuten, eta datozen asteetan neurketa berriro egiteko asmoa dute, datuak eguneratzeko. Bertan bildutako datuen arabera ekintza jakin batzuk jarriko dira martxan.

Hala ere, Ugaldeberek aurreikusten du «guraso ez euskaldunetan eta etorkinetan» jarri beharko dutela indar gehien. Etorkinei lotuta Auzoko egitasmoa izan du martxan udalak abendura bitarte, eta aurrera begira egitasmoa luzatzeko asmoa azaldu du; nahiz eta oraindik ebaluazio konkretu bat egiteko daturik ez duten.

Behin datuak izanda, eta ekintza plana gauzatzeko asmoz, udalaren asmoa «Aholku Batzordea osatzea» da. Horretarako eragile ezberdinak bildu nahi dituzte: «kultur taldeak, ikastola, kirol taldeak...». Eragile horiek erabilera sustatzeko ekintzak martxan jartzen «laguntzea» da helburua, hau da, «plan estrategikoa gauzatzeko eragile ezberdinekin lan egitea».

Hala ere, martxan jarriko diren ekintza horiez gain, udalak «ohiko ekintzak» burutzen jarraituko du: «irakurzaletasuna bultzatu, literatur eta komiki lehiaketak egin, tokiko komunikabideak lagundu, publizitatea euskaraz burutu...». Edonola ere, helburua atzera egin gabe euskaldunen kopuruak behera ez egitea da, eta ahal bada ekintza planarekin erabilera sustatzea dute helburu; udal euskaldun batekin.


Martuteneko presoen erakusketa Hernanin

Martuteneko espetxean dauden presoek egindako artelanak ikusgai daude Hernanin, Lau Tximeneta kafetegian (Atletismo pista ondoan). Erakusketan ikusi ahal izango dira zeramika, oleo-pinturak, hondar-koadroak eta bambuz egindako artelanak, abenduaren 1a bitartean, egunero, goizeko 10:00etatik 20:00etara. Erakusketa hau proiektu baten barruan dijoa, Euskal Gizarteratze eta biktimologia Erakundeak aurrera daramakiena Martuteneko kartzelan, kirol arloan eta maila soziokulturalean. Martuteneko presoek herritarrak animatu nahi dituzte, erakusketa ikustera.


Mozorro hegalariek hartuko dituzte bihar Larrabasterrako zeruak

Aireko Inauteria Larrabasterrako Barinatxe hondartzako itsaslabarretara helduko da aurten ere Sopelako Airetik parapente taldearen eskutik. Larunbat honetan, irailak 5, 10:00etatik 12:15era bitartean hasiko da jarduera, eguraldiak ahalbidetzen badu. Bestela, igandean egingo dute. Ekitaldi horretan, parapente eta delta hegal zaleek mozorro dibertigarriak airean erakusteko aukera izaten dute. Aldi berean, egun osoan zehar, argazki lehiaketa egingo da, Aireko Inauteria gai nagusia izango dela. Gainera, ekitaldira aurkeztutako guztiek bazkaria izango dute eguerdian. Arratsaldean, lehiaketa amaitu ostean, sari banaketa egingo da: 300, 200 eta 150 euroko sariak banatuko dira, mozorroen artean; eta 100 eta 50 euro, argazki lehiaketan. Horretaz gain, arratsaldez, txitxiburruntziaz, queimadaz eta DJ Titok eskainitako dantzaldiaz gozatu ahal izango da. Argazkian, iaz Juanjoren "Hegalik gabeko dragoia"-k irabazi zuen mozorro lehiaketa / Airetik.


Next Stationeko hiru proiektu finalistak aukeratu dituzte

50 talentuk aurkeztu dituzte euren ideiak Next Stationen, XXI. mendeko entretenimenduaren aldeko apustu indartsua egiten duen ikus-entzunezko formatu berrien laborategiaren deialdian.

Aditu talde batek eta ikus-entzuleek sare sozialen bitartez eman dituzten botoek erabaki dute zeintzuk diren euskaraz eta 4K puntako teknologia erabiliz egingo den lehen serie digitala grabatzeko ideia hoberenak aurkeztu dituztenak. Aukeratutakoak Maialen Sorzabalbere eta Amaia Rojo, Andoni Imaz eta Kepa Errasti dira, eta hasi dira lanean euren proiektuak garatzen. Hilabete honen amaieran, prestakuntza espezializatua eskainiko duen egoitza artistikoa hasiko dute Bilbon, Bizkaiko Berrikuntza Faktoria (BBF). Hori amaitutakoan, hiru aukeratutakoetako batek bere ametsa bete ahalko du: EiTBn eskainiko den, nazioarteko jaialdietan ikusi ahal izango den eta Netflix edo HBO bezalako VOD plataformetan sartu ahal izateko nazioarteko merkatura ere zabalduko den euskarazko seriea grabatu ahalko du. Asmo handiko proiektua da, eta aukeratuko duten seriearen denboraldi osoa (sei kapitulu) grabatzeko lana ere hartzen du. Maialen Sorzabalbere eta Amaia Rojo, biak ere 1996an jaiotako donostiarrak, umetatik dira adiskideak. Betidanik atsegin izan dute antzerkia, eta ikus-entzunezko lehiaketa eta proiektu askotan hartu dute parte, zale gisa. Amaia Historia graduko azken ikasturtea ari da egiten, eta Maialen Zuzenbide eta Komunikazio gradu bikoitzeko azken-aurrekoa.

Euren webseriearen ideia, aniztasunak eskaintzen duen aberastasuna erakustea da, koman dauden lau gaixoren eta beraien familien artean ezartzen diren harremanen bitartez: gor-mutu bikotea, ijito bikotea, bi amak osatutako bikotea… Hasiera batean talka egingo dute, baina, pixkanaka, euren senideek ezkutuan elkar ezagutzen zutela ikusita, lankidetza eta batasun loturak sortuko dira horien artean, oso desberdinak izan arren. Suspensea, umorea eta drama uztartuko dira ikus-entzule guztiei zuzenduta dagoen serie honetan. Andoni Imazek (Zumarraga, 1996) aurkeztu duen proiektua gazte “euskaltzaleentzat” dago pentsatuta. Errealitatearen eta fikzioaren artean, musika taldea osatu nahi duten unibertsitateko bi adiskideren gorabeherak kontatzen ditu. Hirugarren kidea falta zaie taldea osatzeko. Serieak casting-aren gorabeherak eta lehen maketa grabatzeko dirua lortzeko Euskal Herrian egingo dituzten joan-etorriak kontatuko ditu. Sortzailearen eta bere taldearen helburua sareko euskal komunitateari bultzada ematea da, bi osagai nagusi (musika eta euskara) dituen webserie honen bitartez. Imaz Ikus-entzunezko Komunikazio graduko laugarren ikasturtea ari da egiten Mondragon Unibertsitatean, eta bost adiskide eta ikaskide dira bere aurpegia duen egitasmoaren osagarriak: Josu Artutxa, Patxi Irigoyen, Iñigo Otaegi, Kike Otegi eta Ibai Zabala. Imazek esan duenez, interes berezia sortzen dio Internetek “ikus-entzunezko joko eremu gisa”, sarerako egiten diren proiektuek beste arau batzuk dituztelako, ikus-entzunezko beste formatuenak ez bezalakoak. Hirugarren finalista, Kepa Errasti (Aretxabaleta, 1981), soslai profesionalena erakusten duena da: hamar urte baino gehiago daramatza antzezle eta gidoilari gisa lanean, antzezlanetan hartu du parte, “Mami Lebrun” lanean, adibidez, eta baita telebistako “Goenkale” saioan ere, eta “Maritxu” eta “Aitona Mantagorria” film laburrak zuzendu ditu. Bere burua antzezle gisa ikusten du, eta ez du baztertzen, azkenean bere proiektua bada grabatzen dena, zuzendaria izateaz gain, antzezle gisa ere aritzea. Kazetaritzan lizentziatu ondoren, Donostiako Arte Eszenikoen Tailerrean ikasi zuen. Finalera heldu den bere proiektua, seme-alaba bat izan nahi duten 8 pertsonaren istorioa da, 4 bikoterena, alegia. Kamerak hiru egoeratan jarraitzen die: erditze aurreko klaseetan, banakako elkarrizketetan eta kamera ezkutu gisa. Batzuetan umore beltzera hurbiltzen den umore sarkastikoa duen seriea da.

Goi errendimenduko egoitza BBFn eta Tabakaleran Lau gazte sortzaile horiek hasi dira jadanik euren proiektuetan lanean, eta martxoaren 26tik 29ra prestakuntza ibilbide berritzailea hasiko dute Bilbon, Bizkaiko Berrikuntza Faktorian. Horri esker, euren proposamenak hobetu ahal izango dituzte, ekoizpen azkarrerako dinamikekin eta ideiaren ibilbidea sare sozialetan testatuz. Adituz inguratuta, euren proiektuaren “bibliari” emango diote forma. Horren barruan, sinopsia, gidoiaren tratamendua eta euren serieetako pertsonaien psikologia landuko dira. Prestakuntza gehienbat praktikoaren bitartez, edukiaren prototipoak egiteko eta ideiari bideragarritasuna emateko aukera izango dute, lehen kapituluaren gidoia idatziz. Serie digitalen aldeko euskal apustuak, Luis Berasategi BBFko zuzendari eta Mondragon Unibertsitateko MIK (Mondragon Innovation & Knowledge) zentroko ikertzaileak sortu duen metodologia propioa du.

BBFko egoitzaren eta azken aukeraketaren ondoren, proiektu irabazleak garatzen jarraituko du 2DEOn, Donostiako Tabakalera Kultura Garaikidearen Nazioarteko Zentroan sortu den euskarazko ikus-entzunezko edukiak sortzeko laborategi berrian. Webseriearen 6 kapituluen gidoia garatzen jarraitu ahalko dute bertan, Next Station bultzatu duten Diego Urruchiren, Elbio A. Nielsenen eta Jokin Etcheverriaren laguntzarekin, eta baita Joanes Urkixo gidoilariaren eta euskal zuzendari batzuen laguntzarekin ere.

Grabatu ondoren, EiTBn, Interneten eta webserie jaialdi nagusietako batzuetan eskainiko da, aurten laugarren edizioa beteko duen Bilboko serie digitalen Bilbao SeriesLand jaialdian, besteak beste. Horrez gain, serie irabazlea nazioarteko zenbait jaialditara joango da, nazioarteko hedapena bermatzeko eta eskariaren araberako entretenimendu (VOD) plataformek eros dezaten, HBOk edo Netflixek, besteak beste. Aurrera jarraitzen du, beraz, Next Station proiektuak, ikus-entzule berriei zuzendutako eta Media Attack, Develop Hub eta J.O.K. Films euskal ekoizpen-etxeek bultzatutako ikus-entzunezko berrien laborategiak. EiTBrekin batera ekoitzitako plataforma Bizkaiko Foru Aldundiak eta Gipuzkoako Foru Aldundiak finantzatzen dute, eta EIKEN Ikus-entzunezkoen Euskal Clusterra, Eusko Jaurlaritza, Mondragon Unibertsitatea eta Euskaltel ditu laguntzaileen artean, Euskadin ikus-entzunezko digitalen sektorea bultzatzeko esfortzu bateratuan. Plataforma publiko-pribatuak talentu berrien aldeko apustua egin du, komunikazio eta informazio teknologien goraldiarekin puri-purian dauden ikus-entzunezko formatuak bultzatuz. Next Stationek XXI. mendeko entretenimendurako proposamen berri diren serie digitalen alde Euskadin egiten ari den gero eta apustu sendoagoa islatzen du. Udazkenean egin zuen Next Stationek deialdia, serie digitala grabatzeko ideiak zituzten euskal sortzaileak bilatzeko. Lehiaketak serie baterako ideiak aurkezteko gonbidapena egin zien horretan interesa dutenei, profesionala izan edo ez, eta gehienez ere minutu bateko iraupena duen bideoa bidali behar izan zuten Next Stationeko Facebookera, proiektua azaltzeko “selfiea” edo narratzailea bidaliz. Ikus-entzunezeko ekintzaileak Euskal Herriko ikus-entzunezkoen sektoreko hiru gazte ekintzaile elkartu dira Next Station, formatu berrien laborategi aitzindaria, martxan jartzeko: Diego Urruchi, Media Attack transmedia-agentziaren sortzailea; Elbio A. Nielsen, Develop HUB komunitatearen sortzaile eta presidente (ikus-entzunezko proiektu berritzaileak bultzatzen ditu komunitate horrek eta sektoreko hainbat profesional biltzea lortu du arrakasta handiz) eta berrikuntza masterraren koordinatzailea; eta Jokin Etcheverria, J.O.K. films etxearen sortzaile eta Pirinioen bi aldeetako hainbat mediotan zinema-ekoizlea.

Ikus-entzunezko laborategian, prototipoak egiten, ikus-entzunezko formatuak lantzen, narrazio-molde eta teknologia berriekin esperimentatzen eta ideia berritzaileak nazioartera eramaten lagundu nahi diete sortzaileei. Ondoren, hautatuek aukera izango dute Next Station plataformaren kalitate-zigiluarekin nazioarteko merkatuetara jotzeko, bideragarritasun ekonomikoaren eta berrikuntzaren berme baita zigilu hori.


GUTUNA: “Administrazioan ere euskaraz!”

Datorren asteburuan Eusko Jaurlaritzak esleitutako lanpostu publikoak eskuratzeko azterketa egin behar izango du Hezkuntza eta Osakidetzako Lan Eskaintza Publikoetara (LEP) aurkezten den herritar askok. Ekainaren 15, 16 eta 17an Barakaldoko BECen egingo diren oposaketek ez dute berrikuntza handirik ekarriko herri euskaldunari dagokionez. Zaharrak berri, beraz.

Oraingoan ere, euskaraz bizi nahi dugunon hizkuntza eskubideak urratu egingo dira. Behin eta berriz huts egin duten euskara planak existituko ez bailiran, kontratazio-politikak ez du bermatuko langile berriek euren lana euskaraz egin edo administraziora hurbiltzen diren herritarrei ematen zaien zerbitzua euskaraz izatea. Arazo horiei aurretik datozen guztiak gehitu behar zaizkio. Hemendik aurrera ere, hortaz, euskaldunok enegarren mailako herritar izaten jarraituko dugu administrazioaren aurrean eta ezin izango dugu merezi dugun zerbitzu duinik jaso. Euskaraz bizi nahi dugun herritarrok aspalditik datozen oztopoekin egingo dugu topo aurrerantzean ere Jaurlaritzaren iruzur berri honen bidez.

Egoera ez da kasualitatea. Jaurlaritza gidatzen dutenen bultzada politikoak eraginda dator. Bengoa eta Celaá sailburuek kargua hartu dutenetik, gainera, herri euskaldunaren aurkako erasoak areagotu eta atzerapauso dezente eman dira.

Honengatik guzti honengatik, iraganeko formulak salatu eta euskaraz bizitzeko ezinbestekoa den hizkuntza politika burujabea aldarrikatzea dagokigu euskaldunoi.

EHEk LEP honen aurrean egiten duen irakurketa konkretu eta sakona plazaratuko dugu egunotan hainbat herri eta auzotan egingo dituen ekimenen bidez. Horietan azpimarratzekoa izango da heldu den larunbatean (ekainak 16), goizeko 10:30ean BECen bertan LAB sindikatuarekin batera egingo dugun elkarretaratzea. Hemendik, zarauztar euskaldun eta euskaltzale guztiak gonbidatu nahi ditugu aipatu ekimenetan parte hartzera.

Euskaraz bizi nahi dugulako, administrazioan ere euskaraz!

Saioa Arizmendi Manterola (Zarauzko EHE).


Scoot erakustaldia egingo dute larunbatean Hondarribian

Hondarribia Paraty SUP Eskolak antolatuta, scoot modalitateko erakustaldia egingo dute larunbatean Hondartza auzoko skate parkean, 11:00etatik 13:30era.


Entsegu festa Altamiran

Lau entsegu sartu zituen Goiak.

Helburu bikoitza lortu zuen Ampo Ordiziak igandean Sanitas Alcobendas taldearen aurka. Batetik, partida irabaztea (55-26), eta bestetik, irabazteaz gain, erasoko puntu gehigarria lortzea. Bost puntu gehiago ditu orain Goierriko taldeak, eta hirugarrena da sailkapenean, 19 punturekin, Santboiana liderrarengandik puntu eskas batera eta VRAC Valladolidekin berdinduta.

Haize zakarra zebilen igandean bazterretan, baina partidari uste baino gutxiago eragin zion. Bi aldagai nagusi izan zituen lehiak; lehena, hamabi entsegu ikusi ahal izan zituztela zaleek (zortzi etxekoek eta lau kanpokoek); bigarrena, horrenbeste entsegu ikusi ahal izan zirela bi taldeak ez zirelako fin ibili defentsan. Fin ibili ez, huts asko egin zituzten bi taldeek, eta teknikarien errieta bat baino gehiago aditu behar izan zituzten.

Epailea ere ezinean

Ampo Ordiziako kapitain Xabier Lermak eta entrenatzaile Axio Arañak irakurketa bera egin zuten partidaren bukaeran. Taldea ez zela ondo aritu defentsan, biguin ibili zirela, eta datozen konpromisoei begira hori zuzendu beharra dagoela. Lehen zati eskada egin zuen Ordiziak defentsan, eta bigarrenean hobetu bazuen ere, ez zuen espainiarren erasoa gelditzerik lortu. Badute lana aste osoan, datorren asteburuan Sevillara joan beharko baitute Cajasolen aurka jokatzera.

Arañak epailearen lana ere aipatu zuen. Haren ustez, epaileak ez zuen partida kontrolatzea lortu, jokalariek gain hartu zioten, eta atera behar ez zituen txartelak atera zituen. Phil Huxford, esaterako, kanporatu egin zuen hondar minutuetan. Partida ez zen polita izan, eta epailearen gabeziek itsusitu egin zuten.

Jakintzakoak nagusi

Atsedenaldian eskolarteko alebin mailako finalak jokatu ziren, eta Jakintzak irabazi zuen nesketan eta mutiletan. Gustura jaso zuten garaikurra bukaeran.


Asuncionek gaixorik gabe jarraitzen du positibo berririk gabeko egunean

Eusko Jaurlaritzaren datuetan ez da azaltzen COVID-19a duen herritar berririk. Orain arte 232 kasu zenbatu dituzte Tolosaldean.

Atzo iluntzeko 20:00ak arteko datuak kaleratu ditu Osasun sailak. Bertan adierazten duenaren arabera, azken 24 orduetan ez dute positiborik zenbatu eskualdean. Hortaz, orain arte 232 herritar kutsatu dira COVID-19arekin, datu horien arabera.

Asuncion Klinikan gaixorik ospitaleratu gabe jarraitzen dute, Osasun Sailetik esan dutenez.

Hona hemen, koronabirus kasuen kopuruak, eskualdeko herri bakoitzean:

Tolosa 116

Amasa-Villabona 29

Ibarra 23

Irura 17

Anoeta 13

Zizurkil 6

Alegia 4

Asteasu 4

Altzo 3

Bidania-Goiatz 3

Aduna 2

Alkiza 2

Amezketa 2

Belauntza 2

Hernialde 2

Albiztur 1

Berastegi 1

Leaburu-Txarama 1

Lizartza 1


Alkizako eskolakoak ere LOMCEren aurka

Euskararen Nazioarteko Egunean LOMCE legearen ezetz esateko bildu ziren Alkizako eskolako guraso, irakasle eta ikasleak.


Hipotekaz kaltetutakoen plataforma

Hipotekaz Kaltetutakoen Plataforma (HAP) erabat doako elkartea da,eta honek eskaintzen dituen baliabide guztiak ere bai.Batzarrean biltzen gara etxebizitza kaleratze arriskuan daudenak eta boluntarioak.Plataforma elkargune bat da , bai laguntzeko, bai kaltetukoen eta boluntarioen artean ekintzak egiteko. Biltzen garenean gure kasuak aurkezten ditugu eta elkarrekiko aholkularitza eta laguntza praktikoa eta emozionala jasotzen dugu.Era berean gure borroka dimentsio juridiko eta politikora eramatea nahi dugu. Bestetik abokatuekin batera eskakizun bat salatzeko ikertzen ari gara, azken urteotako zenbait praktika gehiegizkoak direla iruditzen baitzaigu. Adibidez, aseguruak alferrikakoak dira interes tasa baxua aurre ikusten bada baina ez maximoa edo gurutzatutako bermeak.Beste alde batetik kalean salatu nahi dugu batzuek bizi duten egoera gordina, beraien kasua azalduz eta kaleratzeen aurkako borrokari egiteko prest. Ekintza hauetan parte hartzera gonbidatzen zaituztegu.Nafarroan 12 PAH plataforma daude ; Antsoain, Agoitz, Barañain, Berriozar, Iruñea, Orkoien, Iruña, Tafalla eta Tutera artean. Sakanako PAH orain dela urte eta erdi sortu zen. Gure Etxean biltzen gara,ostiraletan, hamabostetik, 18:00tan kasu berriak aztertzen ditugu eta 19:00tan kaltetuen batzarra egiten da.Bukatzeko Ada Colau hitzak gureak egiten ditugu "Ez gara asistentziarako gune bat baizik eta indartzeko talde bat eta gainera denak denen artean babesten eta laguntzen diogu elkarri baldintza berdinetan. Honek desberdintzen gaitu kontsumitzaileen elkarteekiko , karitate entitateekiko edo Gizarte Zerbitzuekiko. Gizarte zibil sendo eta antolatuta baten premia daukagu. "


Plazera versus epikotasuna

Egilea: Ekhine Eizagirre. Argitaletxea: Susa.

Susa argitaletxeak preso idazleen testigantzen berri emateko xede irmoa hartu du; xede horrek batzuetan funtzionatzen du eta beste batzuetan berriz ez, literarioki esan nahi da. Kartzelako poesiak, zoritxarrez, izan dezakeen gauzarik txarrena kartzela bera da: kartzelak berak larregi baldintzatzen baitu literaturaren kalitatea, giza eskubideen aldetik zilegi dena, ezer gutxi eskaini diezaioke literaturari, ahots poetikorik ez badago, poesiaren kasuan.

Ekhine Eizagirrek (Zarautz, 1984) idazle presoek ibili ohi dituzten bide ezagunetatik harago joan nahi izan du Alde erantzira nabil (Susa, 2016) bere lehen poemarioan, baldintza gogorretan idatzitako poemak idaztean intimitatearen askatasun politikoa berpiztu nahi izan du, eta bide jorratuetatik urrundu, gaiak aukeratzean batez ere, ez hainbeste forma poetikoetan. Literaturaren gorentasunari dagokionez, batzuetan lortzen du eta beste batzuetan ez, ahots pertsonala eraikitzea ez baita hain erraza. Eta esango nuke epikotasun mitiko-politiko batetik aldetzen denean lortzen duela batez ere. Bere desiorik ezkutuenak, sexu grina askatzaileenak eta amildegi existentzialak agertzen dituenean, erotismo indartsu baten bidezidorretatik barna, handikeria gogoak bazter utzita, une estimagarriak eskaintzen ditu. Porno-poema gourmand bat poeman esaterako, bere xalotasunean, errima arinak erabiliz, protagonistak jasandako historiaren garraztasuna leundu nahi du plazeraren bidez, ironia fina lagun: «Zure aurpegia nire gogoan,/ bihotza punpa biziagoan,/ hasi naiz oihuka ero moduan/ eta ez dut ezer utzi barruan». Plazera eta umorea, biak ala biak, ziegatik irteteko bide bakarrak balira legez.

Zenbait urte eman ditu jada Frantzian preso politiko legez Eizagirrek, egun Fresneseko kartzelan dago preso eta bertatik idatzi du testigantza baino zerbait gehiago izan nahi duena. Bost ataletan banandu du poemarioa: Hegan, Igeri, Amets, Sokatira eta Musu Truke. Lexiko apurtzaile eta tropos poetikoari dagokienez, eskasiak agertzen dituen liburua izan arren, iruditeria arras erabilia agertzen baitu, egilea ahots propio baten lanketan ari dela nabarmena da. «Emagaldu/ nahi dut/ galdu/ ni berriz bat/ kausitzeko», dio, aurkezpen modura, haiku batean. Ahots berezi horren bilaketa poetikoan feminismoaren, sexualitatearen eta borrokaren lanabes politikoak profitatuko ditu, mailu gisa. «Kapitalismo patriarkalaren/ eraikuntza sozialak gara», aldarrikatzen du Gure gorputzen birkonkistan poeman. «Etenik gabe/ berregokitzen/ birkontzientziatzen/ berreraikitzen/ dihardugun/ subjektuak gara».

Halere, bizitza politikoan egin duen modura, poesiaren alde erantzian dabilenean ematen ditu fruiturik dirdiratsuenak Eizagirrek. Merezi du poemarik lortuena bere osotasunean ematea. «Ez naiz inorena/ Ez dut inor/ aukeratu nahi/ Ez dut inork/ ni hautatzerik nahi./ Izatekotan,/ maite nauten eta/ maite ditudan/ guztiena naiz./ Horregatik naiz/ bereziki/ neure-neurea». Duda izpirik gabe, Izatekotan dugu poemarioko poemarik onena, egilea bera inongo loturarik gabe agertzen baita.


Bideo kronika: Ulacia eta Universidad de Valladolid

59-85 galdu zuen Ulacia Grupok aurreko igandean, Universidad de Valladolid taldearen aurka. Hona hemen ikusgai partidaren kronika.


Aurreikusi baino txikiagoa

2045era bitartean Gipuzkoako hondakinen gaikako bilketa kalkulatu du aldundiak, datu horiek eskuan errauste planta diseinatzeko. Zenbakien arabera, 2008an aurreikusitako plantaren tamaina %30 murriztu behar da. Datu ugari eman ditu, baina erabakirik ez du argitu diputazioak.


Lehenengo Dantzari Txiki Eguna, gozamen betean

Igandean ospatu zuten Oiartzunen I. Dantzari Txiki Eguna, Haurtzaro Dantza Taldeak antolatuta. Hainbat taldetako 250 dantzari elkartu ziren: Hendaiako Akelarre, Galdakaoko Andra Mari, Gasteizko Indarra, Tolosako Udaberri, Lezoko Murixka, Donostiako Ikasbide eta Oiartzungo Elizalde eta Haurtzaro dantza taldeko dantzariak ibili ziren herrian barrena.

Eguraldia lagun, egun aparta igaro zuten dantzariek zein dantzazaleek.

Musikariek herriko txokoak alaitu zituzten

Dantzariak


Garitano, pozik EH Bilduren hauteskunde emaitzekin

Dena dela, Gipuzkoako ahaldun nagusiak "hausnarketa sakona" egingo dutela aurreratu du, lurraldeak hainbat boto galdu dituztelako.

Martin Garitano Gipuzkoako ahaldun nagusia pozik agertu da EH Bilduk igandeko hauteskundeetan lortutako emaitza "onekin".

Garitanoren hitzetan, gipuzkoarrek "hitz egin dute, eta Foru Gobernuak entzun egingo die. Horren ustez, EAEn 276.000 eta Gipuzkoan 115.000 boto lortzea "emaitza ona" da.

Foru hauteskundeekin eta Espainiako hauteskundeekin alderatuta EH Bilduk botoak galdu dituela eta, Garitanok aurreratu du koalizioak "hausnarketa sakona" egingo duela.


Labeaga aretoa lehiakidez bete du Mingainluzek

Gaur arratsaldean Mingainluze jolasaren aurre-kanporaketak egin dituzte Urretxuko labeaga aretoan. Urretxuko eta Zumarragako bertso eskolak antolatu du lehiaketa, eta herriko 156 haurrek eman dute bertan izena. ETBko Mihiluze saioan oinarrituta dago. 3 pertsonako taldeak osatu dituzte lehiakideek, eta Gorka Azkarate aurkezlearen galderei erantzun behar izan diete. Bihar arratsaldean, 17:30ean ere, aurrekanporaketa gehiago egingo dituzte, leku berean.


Perurako dirua batuko dute Getxoko Bigarren Eskuko Liburu Azokan

Getxoko Kultur Etxeak antolatuta, ekainaren 17tik 21era bitartean, egingo dute Bigarren Eskuko Liburu Azoka Solidarioaren hamargarren edizioa, Algortako Villamonte kaleko kultur etxean. Udal liburutegiek eman ohi dituzte dohaintzan argitalpenak, gero horiek salmentan jartzeko euro batean inguruan. Gobernuz kanpoko erakunde batek sustatutako proiektuarentzat izaten da batutako diru dena. Oraingo honetan, Zabalketa GKEari emango diote jasoko dutena, Peruko Iquitos herriko Huambrillo neskatoentzako aterpetxea babesteko.

Azokaren ordutegiari dagokionez, astelehenetik zapatura egongo da zabalik, goizean zein arrastian: 11:00etatik 14:00etara, eta 17:00etatik 21:00etara. Domekan, ostera, goizez baino ez dute irekiko. Sarrera doakoa da.


Urrezko domina Oiharte eta Tximista sagardotegientzat

Gipuzkoako foru aldundiak antolatutako XVIII. Sagardo Lehiaketan urrezko dominak banatu ditu, sei guztira. Goierriko bi sagardotegi daude sarituen artean, Zeraingo Oiharte eta Ordiziako Tximista. Lehiaketa bera, Tolosako Isastegi sagardotegiak irabazi du.


Azeria eta ardia

Aljeriak txapelketako lehen hiru puntuak batu ditu, eta bere esku dauka final 1/8etara sailkatzea. Lehen zatian 0-3 jarri da, eta erabakigarria izan da alde hori gero.

Bitxia izan da partida honen bilakaera. Aljeria Hego Korea izan da lehen zatian, eta Hego Korea Aljeria. Bakoitzak bereari eustea espero bazen ere, lehen eguneko zantzuak ikusita. Aljeria egin da baloiaren jabe, jokoa sortzeari ez dio uko egin, erritmoa sartu dio, presioa egin du baloia galdu duen bakoitzeko. Horrela irakurrita, Hego Koreaz ari garela ematen du. Hego Koreak baloia eman dio Aljeriari, edo ez du baloirik edukitzeko aukerarik izan; bitako bat. Kontua da atzean sartu dela, ez duela erasorik egin, eta deseroso egon da. Lehen eguneko Aljeria ematen zuen.

Ni zu izanda, eta zu ni, nortasun trukatze horretan, Aljeriak atera dio etekina. Azeriak, basamortuko azeriak hortzak zorroztu ditu, Hego Korea ardiz jantzita ikusi duenean. Jan egin du. Jokoan eta emaitzan. Bi minututan, 26,ean eta 28.ean, bi gol sartu ditu. Aurrenekoa Slimanik eta bigarrena Hallichek. Jokoa erakusten ari zena aintzat hartuta, baleko emaitza. Ezusterik ez.

Hego Korea zaplazteko latza hartzen ari zen, eta azeriak beste horzkada bat eman dio. Hirugarrena. 38. minutuan. Djabouk gola. Kito esateko moduan geratu da partida. Atsedenaldira horrelaxe joan dira bi taldeak. Aljeriak sari potoloa jaso du egindako lanarena, eta Hego Koreak kolpe latza, berez dena ez izateagatik.

Bigarren zatian, aurrez espero zena gauzatu da. Aljeria ez da izan Hego Kore; ezta Hego Korea Aljeria ere. Bakoitzak bereari eutsi dio. Asiarrek, baloia lagun, jokoaren ekimena hartu dute, bizi hasi dira jokatzen, presioa egin dute baoia galdutakoan... eta gola sartu dute. Son izan da golegilea, 50. minutuan. Aljeria atzean zen, baina deseroso, ezinean bezala une batzuetan. Baina Feghoulik esan du nahikoa dela, gauzak bere onera itzuli behar zuela. Jokaldi bikaina egin du Brahimirekin lotura eginez, eta gol zoragarria sartu du Granada taldeko aurrelariak. 1-4, eta berriz ere gauzak kito esateko moduan.

Baina Hego Korea hau bere betiko ezaugarriei lotuta atera da bigarren zatian, eta horietako bat da ez etsitzea. Bigarren gola sartu du. Koo izan da gola egin duena, 72. minutuan. 2-4. Indarrak akitzen joan zaizkie bi taldeei azkenera heldu arteko minutuetan. Aljeriaren mesederako hori. Ez da gol gehiago izan


Gipuzkoako familiek "Hitzartu" plana foru agintariei emateko ekitaldia gaur Donostian

GuraSOSek abenduaren 29an Hernaniko Oronan jendaurrean aurkezturiko 2019-30 urte arterako Gipuzkoako Hiri Hondakinen Kudeaketarako Plan Alternatiboak ez du amaitu bere ibilbidea. Ostiralean, urtarrilaren 4an hurrengo hitzordua; 11:45ean Donostiako Bulebarrean hitzartu gaitu GuraSOSek.

12:00etan Gipuzkoa plazan, Foru Aldundiaren egoitza atarian. Gipuzkoako herritar, eragile nahiz adituek azken urtebetean landu eta aurreko asteburuan aurkeztu zuten etorkizuneko hiri hondakinen kudeaketa plan alternatiboa, Gipuzkoako familiek foru agintariei emateko ekitaldia egingo dute. "Ahaldun Nagusia, Foru Aldundiko diputatu, presidentea eta Batzar Nagusietako alderdi politikoei ekitaldira bertaratzeko gonbita egin zaie".

GuraSOS-etik iragarri dutenez, "umeak izango dira protagonistak. Gurasoekin batera, beraiek ere sinatutako itxaropen mezu bat helaraziko dute, abenduak 29an Oronan aurkeztu zen herritarrek bultzatutako hondakin plana entregatzearekin batera".

Hitzorduan parte hartzera animatu dute. "Gipuzkoako familia batzuk, urtarrilaren 4an gure ordezkariei plan hau sinbolikoki entregatu eta praktikotasunera eraman dezaten azalduko diegu. Animatu, etorri eta parte hartu! ", luzatu digute guztioi gonbita.

"HITZARTU" PLANA ESKURA EMATEKO EKITALDIA

Eguna: urtarrilak 4, ostirala.

11:45 Familien desfilea dantzariek lagunduta Donostiako Bulebarretik, Elkano kaletik Foru Aldundiaren egoitza kokatua dagoen Gipuzkoa plazara. Adi: helduak beltzez jantzita joateko deia, eta haurrak baserritarrez eta izar gorridun lepokoarekin. Lepokoa egiteko urratsen berri, hemen: http://papelisimo.es/2016/11/estrellas-cartulina-papel-grueso/

12:00 Gipuzkoarrek 2018an zehar Hitzartu prozesuaren baitan landutako Gipuzkoako Hiri Hondakinen Kudeaketa Plan Alternatiboa foru agintariei eskura emateko ekitaldia Gipuzkoa plazan, Foru Aldundiaren egoitza atarian.

Informazio gehiago: gurasos.org

Antolatzailea: GuraSOS.

Erraustegirik ez, "Gordailu inertizatuak"

"Gordailu inertizatuak" ditugu, erraustegia alboratu eta ohiko isurketen bidea ordezkatuko duen GuraSOSen Hitzartu planak proposatzen duen alternatiba. Hondakinak inertizatu eta "DK II" motako gordailuetan biltzean oinarritzen da. "Aurrez bioegonkortutako udal hondakinak, gordailu inertizatu bidez kudeatzea, zigilatutako eta isolatutako gelaxketan". Instalakuntza honek, "gaur egun martxan diren instalazioak erabil ditzake eta beraz, ez da beharrezkoa lurzoru berriak okupatzea".

Abenduaren 29ko aurkezpen saioan zehar zehaztu zutenez, "dagoeneko garatua den teknika bat da, gure ingurunean ere praktikatzen dena". Gugandik gertu, Bizkaian. Herrialde horretako Foru Aldundiak Artigas instalazioetan halako gelaxkak jarri berri dituela nabarmendu zuen GuraSOSek.

"Ez dute lixiabiaturik sortzen, ezta usain eta metanorik ere". Ez dute ingurumena kutsatuko, ezta gu guztion osasuna kaltetuko ere. Ez dira biodegradagarriak, "beste gai batzuengan ez dute eragin negatiborik". Ez dira disolbagarriak, "ez erregai, ezta fisikoki edo kimikorik erreakzionatzeko gaitasuna". Kimikoki edo biologikoki eraldatzeko gaitasun eza dute.

Tratamendu Mekaniko-Biologikorako (TMB) planta batekin bateragarria litzateke alternatiba hau eta "Zubietako lantegian instalatua izan daiteke, gaur egun aurreikusia dagoena funtzio berrira bideratuz".

https://youtu.be/O8b0v93cVPU


Batzokia, atzera ere, ikurrinik gabe

Batzokiak gaur ez du ikurrinik. Bakea kalean dagoen EAJren egoitzako masta apurtu eta ikurrina kendu zuten atzo, 20:00ak aldera. Jeltzaleek erasoa salatu dute. Batzokiko ikurrinaren kontra jotzen duten laugarren aldia da. Aurrenekoz 2013ko azaroan hasieran lapurtu zuten. Hurrengo lapurreta 2014ko irailean (festetan). Joan den urtean ere irailean gauza bera gertatu zen. Bestalde, ikurrina bat agertu da Zelai eta San Juan kaleen bidegurutzean hutsik zegoen mastan. Besteetan Altsasuko eta Nafarroako banderak daude.


Komedia lotsagabea antzerki zikloan

Larunbatean, 20:00etan, Altsasuko Iortia kultur gunean.

Taldekide guztiak Nafarroako Antzerki Eskolako helduendako ikastaroetan ezagutu zuten elkar. Han zenbait urte egin ondoren euren kezkak azaldu eta antzerkiaren harra asetzeko taldea sortzea erabaki zuten iruindarrek. Lau urteko ibilbidea egin du Complexus Teatrok eta ezin izan dute emanaldi asko eman. Horregatik eskertu dute federazioaren laguntzaz zikloak emandako aukera.

Haien hirugarren muntaia da Altsasura ekarriko dutena: Fuera de quicio. Lo-curas y monjas. Akzioak emakumezkoen psikiatriko batean kokatzen da. Hara ondoko gizonezko psikiatrikoko bi gaixo sartzen dira, maitaleekin topo egiteko. Hilketa bat izanen da eta ezohiko metodoak erabiltzen dituen komisario bat hura argitzen saiatuko da. Errealitate paranoikoa agerpen eta desagerpen misteriotsuekin nahasiko da.

Jon Barbarin zuzendari ihabardarraren zuzendaritzapean Complexusek komedia lotsagabea prestatu du, umorez, musikaz eta gainezka egiten duten egoerez beteak. Galdera ugari eginen dira barre eta barre artean: non dago eromena? Eroaren zentzuan edo zentzudunaren parodian? Mustu berri dute obra, hilaren batean eman baitzuten estreinakoz Iruñean.

Zozketa

Zikloko saio bakoitzean Tarima Beltza talde antolatzaileak Altsasuko Dendari Elkarteak emandako 50 euro erosketa txartel bat eta Xurrut tabernarien elkarteak emandako ardo botilak zozketatuko ditu.


Atxilotutako 'suminduak' aske utzi dituzte Bruselan

Bruselan atxilotu zituzten 27 "sumindu" espainiarrak aske gelditu dira jada. "Gaur gauean berriz parketik joan nahi ez badute, berdin joaktuko dugu", esan du Poliziak.

Bruselan atxilotu zituzten 27 "sumindu" espainiarrak aske gelditu dira.

Denera 48 lagun atxilotu zituzten, horien artean frantsesak, alemanak, Belgikako bat eta Greziako beste sumindu bat.

Gaua polizia-etxean igaro dute eta huts administratibo arina jarri diete. Askatasunik gabeko 12 orduko zigorra sa soilik eta ez dago deliturik ez eta isunik ere.

Belgikako Polizia bart atxilotutako Espainia, Belgika eta beste herrialdeetako "suminduak" aske uzten hasi dira, kanpatzeko baimena ukatu ostean.

Elisabeth parkean egun argiz egon daitezke, baina 22.00etatik aurrera (20.00 GMT) joan egin beharko dute Poliziak adierazi duenez.

Gaua pasatzeko parketik gertu dagoen etxe batera joateko aukera eman diete, unibertsitate ohi bateara, ura, argindarra eta berogailua duen eraikin batera.

"Gaur gauean berriz parketik joan nahi ez badute, atzo bezala jokatuko dugu", esan du Poliziako bozeramaileak.

Kanpalekua jarri nahi duten gunean Polizia egongo da egun osoan zehar, baina jarritako baldintzak betetzen ez badira soilik esku hartuko dutela adierazi dute.

Orain egun batzuk parkean kanpalekua jartzeko baimena ukatu zieten, Elisabeth parkean horrelako bilera bat egiteko zerbitzu nahikoak ez daudela iritzita.

Hala ere, suminduek 30 kanpin denda inguru jarri zituzten bertara iritsi zirenean.

Lehen bilera egin zuten bertan geldituko ziren edo unibertsitateko eraikinera joango ziren erabakitzeko. Ordu pare baten ostean, eta erabakirik hartzen ez zutela ikusita, gaueko 23.30ak inguruan (21.30 GMT) Poliziak dendak kendu eta atxiloketak egin zituen.

Suminduek astebete pasako dute Bruselan eta jarduera asko aurreikusi dituzte. Urriaren 15ean amaituko dira beste herrialdeetatik, hala nola, Alemania eta Erresuma Batutik, iritsiko diren beste suminduekin batera egin nahi duten manifestazio batekin.


Baleike.eus aurkeztuko dugu asteazkenean

Aurkezpena Oxford aretoan egingo dugu, 19:00etan. Berrikuntzen artean, herriko elkarte, talde eta norbanakoentzat sortutako Komunitatea tresna, zumaiarrentzat sortutako sare soziala. Tokikomek tokiko hedabideentzat bereziki landutako plataforma digitaleko kide izango da Baleike.eus, beste hainbat hedabiderekin batera. Baliteke asteazkena bitartean webgunea ordu batzuk eten behar izatea, lan teknikoa behar bezala egin ahal izateko

Komunitatea

Matrikula aldatzeaz gain (puntucom-etik puntueus-era), hainbat berrikuntza izango ditu Baleikeren webgune berriak. Asteazkeneko aurkezpenean azalduko ditugu zehatzago, baina Komunitatea izeneko tresna nabarmendu nahi dugu bereziki. Azken urteotan erabat orokortu da sare sozialen erabilera, ia edonork dauka kontua Facebooken edo Twitterren, eta gure egunerokoan komunikatzeko ohiko tresna bihurtu dira. 1994an Baleike.com sortu genuenetik gure helburuetako bat izan da webgunea herritarren eskura jartzea, norberak bere berri, iritzi edo edukiak argitaratzeko aukera ematea. Aukera hori beti eman dugu eta gaur egun ere erabil daiteke, baina ohartu gara tresna berriago, osoago eta erosoago bat behar genuela gaur egungo ohiturei egokitzeko.

Horregatik sortu dugu Komunitatea, zumaiarrentzat pentsatutako sare soziala. Zerbait komunikatzeko duen edonork perfila sortu eta edukiak argitaratzeko aukera izango du Baleike.eus-en; gainera, norberak izan ditzakeen beste webgune, blog edota beste sare sozialetako kontuekin lotu daiteke, edukiak batean eta bestean argitaratzeko. Komunitateko kideak sortzen duen edukia gordetzen dira bere perfilean, mikroblog moduko bat osatuz. Elkarte eta taldeentzat oso tresna eraginkorra da beraien albiste edo deialdien berri emateko, baina baita Interneteko plaza publikoan zerbait esan (komentario motzak, iradokizunak, albisteak, deialdiak…) edo erakutsi (argazkiak, bideoak…) nahi duten herritarrentzat.

Asteazkenean azalduko ditugu Komunitatearen ezaugarri guztiak, eta webguneak dauzkan gainontzeko berrikuntzak eta etorkizunerako aukerak.

Tokikom plataforma

Joan den urteko ekainean hamar urte bete zituen Baleike.com webguneak, eta ibilbide horretan pixkanaka ezinbesteko bihurtu da zumaiarren egunerokoan. Baina Internet eta mundu digitala aurrera doaz, sekulako abailan, eta etengabe berritu beharra dago sortzen zaizkigun premia berriei erantzun ahal izateko. Erritmo horri eustea erronka gero eta handiagoa da Baleikerentzat eta gainontzeko toki hedabideentzat. Horregatik, indarrak batzeko Tokikom sortu genuenean erabaki genuen proiektu estrategikoa zela Interneten beti aurrean egotea ahalbidetuko zigun plataforma bat sortzea. Plataformarekin bat egiten duen hamargarren hedabidea izango da Baleike.eus, eta 2015ean gehiago izango gara. Horri esker, aurrerantzean talde indartsu bateko kide izango gara, etengabe berritzeko gaitasuna izango duena, gure erabiltzaileen premiei aurre hartzeko gai izango dena, eta inbertsioak elkarrekin egingo dituena.


Ion Arretxe hil da

Mikel Zabalzarekin batera atxilotu zuten, eta ibai batean torturatu zuten. Berak uste du ibai hartantxe hil zutela Zabalza. Arte zuzendaria gaur hil da, haren gertukoek jakinarazi dutenez.

Intxaurrondo: la sombra del nogal liburua publikatu zuen 2013an Ion Arretxek (Errenteria 1964), Intxaurrondon jasandako torturen kontakizuna eginez.

1985eko azaroaren 26an atxilotu zuten Arretxe, Altzan, Mikel Zabalza zenarekin, Idoia Aierberekin eta Manuel Bizkairekin batera. Zabalza hil egin zen, eta beste hirurak baldintzarik gabe aske utzi zituzten. Ez, baina, torturatu gabe. Berak kontatzen zuen ibai batean torturatu zutela, eta seguru zegoen Mikel Zabalzari gauza bera egin ziotela, baina hura hil egin zitzaiela, egun batzuk lehenago ebakuntza eginda ahul zegoelako. "Egoera horretan oso erraza zen hiltzea".

Rodriguez Galindo Guardia Zibileko koronela Intxaurrondon ezagutu zuen. Hark, biluzik zegoela barrabiletatik eutsi, eta esan zion "hona hitz egitera etorri zara; ez baduzu hitz egiten, lehertu arte estutuko dizkizut barrabilak".

Duela bi urte Zabaltza hil zeneko 30. urteurreneko ekitaldian parte hartu zuen Arretxek. Elkarrizketa batean esan zuen ez zituela "justizia eta erreparazioa" eskatzen, berak nahikoa zuela "egiarekin".


Idiazabalgo Berdintasun Planerako diagnostikoa osatzen hasi dira

Berdintasun Plana jarriko dute abian Idiazabalen Udalak eta Elhuyar Aholkularitzak elkarlanean, eta horretarako herriaren egoera zein den aztertuko dute aurrena. Berdintasun Diagnostikoa aurkeztu zuten atzo udaletxean Eunate Elio Berdintasun eta Hezkuntza zinegotziak eta Aizaga Zeberio Elhuyar Aholkularitzako langileak.

Prozesuaren helburu nagusia Berdintasun Plana egitea da, baina diagnostikoa gaur egungo egoera ezagutzeko egingo dute. Dagoeneko lanean hasi dira, irailean ekin baitzioten lehenengo fase horri: «Diagnostikoa irailetik abendura bitartean aurreikusi dugu egitea», azaldu du Aizaga Zeberiok. Idiazabalgo emakumeen eta gizonen berdintasun mailaren azterketa sakon eta zehatza izango da. Talde motorea jarri dute martxan prozesua kudeatzeko: berdintasun zinegotziak, berdintasun teknikariak, komunitate teknikariak eta Elhuyar aholkularitzako langileak prozesuaren etengabeko jarraipena egingo dute. Horrez gain, urrian udaleko ordezkari politiko eta teknikariekin saio bat egin zuten prozesua aurkeztu, generoaren inguruan sentsibilizatu eta genero berdintasunaren auzia sail guztien ardura dela azaleratzeko. Berdintasun eta Hezkuntza Batzordeak jarri du martxan prozesua, baina herriko eta udaletxeko arlo guztietan eragitea dute helburu.

Diagnostikoa egiteko datu kuantitatiboak zein kualitatiboak jasoko dituzte. Batetik, Idiazabalgo datu soziodemografikoak, lan arloko datuak, hirigintza datuak, kontziliazio datuak, kultur arlokoak eta beste hainbat datu bilduko dituzte. Bestetik, elkarrizketa sakonak egingo dituzte gaur egun Idiazabalgo emakumeek dituzten kezkak, beharrak eta arazoak zein diren ezagutzeko, bost bloketan: Aizan talde feministarekin, jubilatuekin, adituekin, herriko hainbat eremutan aktibo dabiltzan emakumeekin eta lan sektore jakinetan dabiltzanekin.

Mugarri den plana

Eunate Elio zinegotziak azaldu du «ohiko datu, harreman eta begiradei ikuspegi feminista» eman nahi diotela planaren bitartez: «Berdintasunaren aldeko eskuartze globala izatea eta bertako emakumeen eta, ondorioz, herritar guztien egoera hobetzea nahi dugu». Gehitu du prozesua mugarria dela Idiazabalgo herriarentzat: «Udalaren konpromiso politikoa adierazten zaio herriari».

Diagnostikoa amaitzean, saio irekia egingo dute emaitzen berri emateko, eta datorren urtean plana egiten hasiko dira.


Matute: 'BEC-en aske izan nahi duen herri baten oihua entzun genuen'

BECera hurbildu zirenen “oihua” hautestontzietara ere iritsiko dela azpimarratu du Oskar Matute hautagaiak.

EH Bilduk atzo BECen egindako ekitaldiak "aske izan nahi duen herri baten oihua" islatu zuela adierazi du gaur Oskar Matute koalizioko hautagaiak. "Herri honek independente izan nahi du, aplikatu behar dituen politikak zeintzuk izan behar diren erabakitzeko", gaineratu du. BECera hurbildu zirenen "oihua" hautestontzietara ere iritsiko dela azpimarratu du Matutek. "Herri honi ezkertiarrek emango dizkiogun lanabesak erabili ditzan eta herri honek eskatzen duen eta behar duen subiranotasun osoa lor dezan".

Alternatibako buruak Barakaldon egin ditu adierazpen horiek, Gurutzetako Ospitaletik hurbil egindako ekitaldi batean. Doako osasun sistema "unibertsala" defendatu du, eta Osakidetzeko arduradunek egindako kudeaketa gogor kritikatu du Oskar Matutek.

"Ez dugu bazterketarik onartuko", esan du. "Osasuna ezin da gutxiengo baten zerbitzura dagoen luxu bat izan, guztion onerako zerbitzu bat izan behar da".

Azken urteetan, osasun sistema "pribatizatzen saiatu" direla salatu du Matutek, "zenbait zerbitzu azpikontratatuz". "Hori ere ez dugu onartuko", gaineratu du.

"Osakidetzan kudeaketa egokia egin dutela esaten dute, baina enpresa pribatuek eskaintzen dituzten zerbitzuek gora egin dute, sitema publikoaren kalitateari kalte egin dioten bitartean".

EH Bilduk osasun publikoaren "kalitatea" berreskuratuko duela azpimarratu du Oskar Matutek.

Informazio osagarria

Hauteskundeak 2012

Hautagaiak 2012


Euskal sagardo eta txerria, festa borobiltzeko

Azken hilabeteetan Euskal Sagardoa Jatorri Deitura ezagutzera emateko Egin Zotz! kanpaina izan da martxan: afari maridatuak, kata gidatuak, euskal pintxoak, zozketak... izan dira. Kanpaina borobiltzeko, berriz, Euskal Sagardoarekin batera Euskal Txerri erre pintxoak dastatu ahal izan ziren ostiralean, Plaza Berrin. Aurrerantzean ere botilan eskura izango da Euskal Sagardoa.


Gutuna Kataluniatik

Euskal Herriko bazterren batean zara, zure egunerokotasuna egunerokotasun berak dauzkan betiko gorabeherak kudeatuz. Letek ondo zioen antzera, gizonak (gizakiak) ba du inguru latz bat menperatzeko premia, borroka horretan bizi da eta, hori du bere egia. Baina hara non, komunikabideetan Kataluniatik iristen zaizkizun berriak egunerokotasun hori aztoratzekotan dabiltzala dirudi. Zer ote da, ba, galdetzen diozu zeure buruari, urrun baina gertu bizi diren haiek hain gogotsu aldarrikatzen dutena? Ez al gara demokrazia batean bizi, hau hankaz gora jartzekotan ari direla? Ez al ditugu ordezkariak, erakundeak eta legedia halako gatazkak bideratzeko? Tira, lagun, ezin gutun batean egoeraren xehetasun eta ñabardura guztiak jorratu. Baina eman diezaiegun egoera honetan funtsezkoak diren hiru elementuri gainbegirada bat, korapiloa deslotzearren: dimentsio zibila, politikoa eta instituzionala.

Lehenari dagokionez, hasteko, gizarte ikaragarri anitz baten politizazioa azpimarratuko nuke. Izan ere, 2003an estatuaren eta Kataluniaren arteko harremanen berritze prozesuarekin gizartea geroz eta gehiago hasi zen euren errealitate politikoaren nondik norakoez jabetzen. Orduz gero, Alderdi Popularrak deitutako sinadura bilketa; Espainiar Legebiltzarrak, lehenik, eta Auzitegi Konstituzionalak, ondoren, Estatut berriari egindako murrizketak; edo Martxoak 15 mugimenduak krisi egoera bidegabekoaren aurrean Estatuan nahiz Generalitatean hartutako neurriei emandako erantzun kritikoek gizartearen politizazio prozesu hori areagotu egin zuten. Politizazio prozesu horrek beste edonon ez dituen bi ezaugarri ditu behintzat: (1) gizarte zibila duela euskarri (ANC eta Omnium, bai, baina batez ere ideologia ikuspuntutik oso zeharkakoa den giza sare aktibo bat, kooperatibismoa eta asoziazionismoa nabarmen), kasu askotan alderdien lehentasunen aurka eta (2) dagoeneko Katalunian existitzen ziren legezko erakundeez baliatuz gizarte eredu berri bat sortzeko gura (proiektu independentista, alegia). Bi baldintza horiek 2010 eta, batez ere, 2012. urtetik egindako manifestaldi baketsu, jendetsu eta anitzetan eduki dute erakusgarri argiena. Baina ukaezin bezain ongi etorria da bitartean, salbuespen mespretxagarriak salbuespen, mobilizazio horietan parte hartzen ez zuten edo azken boladan aurka joateko politizatu diren hiritarrek ere gizartearen haustura ez bultzatu izana. Laburbilduz, ikuspegi zibiletik politizazio eta ahalduntze prozesu esponentzial bezain zeharkakoa litzateke azpimarragarriena.

Eutsi diezaiogun, beraz, bigarren dimentsioari: gertatzen ari denaren dimentsio politikoari, hain zuzen ere. Gai honek irakurketa asko ekar ditzake: identitatea dela, alderdien uneko estrategiak direla, komunikabideen papera dela, nazioarteko aurrekari alderatuak direla edo, besteak beste, alderdiek eduki duten pisua dela. Horren inguruan ez dago datu objektiborik eta, demokrazia batean normala den gisan, ikuspegi kontrajarri asko daude. Desadostasun horiek bideratzeko ezinbestekoa da ikuspuntu ezberdinen arteko eztabaidarako beharrezkoak diren baldintzak ematea bizitza sozialeko alor guztietan. Baldintza hauek ingelesek framing dioten hori osatzen dute. Hor legoke bigarren dimentsio honetako gakoa: estatuan oro har horretan ere, salbuespenak salbuespen, aurreko legealdian atzerapauso nabarmenak eman ziren arren estatu mailan, Katalunia barne, eztabaidarako baldintzak ematen diren arren, bi framing bananduetan ematen dira. Eta ez nahitaez lurraldeak banaturik, batik bat bizipen pertsonalek mugaturik baizik. Framing horietan hain dira ezberdinak eztabaidaren oinarriak, euren arteko eztabaida politiko anitz eta zeharkakoa apenas dela posible. Hori ez du Kataluniako egoerak sortu, noski, baina bai azaleratu duela. Hau litzateke egoeraren dimentsio politikotik nabarmenena: estatu berean politikaren eztabaidarako oinarrien ikuspegitik (ez elkarbizitzaren ikuspegitik, egun behintzat) bi mundu geroz eta desberdinduago ditugula.

Azkenik, eta hau litzateke, ene lagun, dimentsio nabarmenena, erakundeak genituzke. Ez bere baitan dimentsio garrantzitsuena direlako, aipatutako beste bi eremuak bideratzen dituztelako baizik. Demokrazia batean, izan ere, erakundeak aniztasuna eta desadostasunak era antolatuan bideratzeko sortzen baitira funtsean. Gatazka, izaki adimendu eta askeak tarteko, saihetsezina da eta hala izaten jarraituko du, zorionez. Iraganean gatazka horiek guda eta biolentziaren bidez bideratzen ziren. Horregatik sortu zen, besteak beste, demokrazia. Hau da, gatazka bideratzeko gai diren prozedurak eta arauak. Baina hiritarrok ez ditugu hauek formalki bakarrik bizi, testuinguru zehatzetan bizi garen izakiak baikara. Horregatik dauzkagu printzipio demokratikoak, forma ez dadin aipatu dugun demokraziaren funtsezko helburu horien aurka doazen erabakientzako aitzakia izan. Eta printzipio horien artean zentralena: minorien babesa. Batik bat minoria horiek lurralde batean gehiengoa izan eta urteetan zehar aldarrikatutako erakunde demokratiko zilegiak dituztenean. Hor dago honen guztiaren gakoa: gizarte politizatu baten aldarrikapenei demokraziak eskatzen duen irtenbidea eman beharrean, zilegitasuna ukatu nahi izatean. Izan ere, saiakera horretan demokraziaren funtsa bera urratu dute neurri batean. Aldarrikapenekin ados ez egotea normala da, noski. Baina desadostasuna gainditzeko bidezko prozedurak ipintzea da agintarien ardura. Bestela, gatazka areagotzeaz gain, hiritarroi geure iritziak osatu eta horien arabera aukeren artean erabaki bat hartzeko eskubidea ukatzen digutelako. Estatuko botereek, zoritxarrez Alderdi Popularrera mugatzen ez diren horiek, eskubide hori mugatu digute. Gutxi balitz bezala, ustez babestu nahi duten egungo legedi hori ez ikusiz, gizarte zibil baketsuari eskubideak urratu eta bortizkeria aplikatuz bidenabar.

Ez dut uste independentzia edo nazio-estatu bilakatzea (autonomia/askatasuna beste kontu bat litzateke) bere baitan desiragarria denik, porrot kolektibo baten erakusgarri dela uste dudalako zinez. Baina printzipio horien gainetik demokraziaren funtsak babestuko ditut, nire printzipio horiek defendatzeko baldintza baitira. Hainbestetan erabili izan den esaeraren haritik, ados egon ez arren demokrazia batean beti borrokatu beharko genukeelako gutxieneko baldintza batzuk betetzen dituen edozein proiektu era bidezkoan defendatu eta, gehiengoak babestuz gero, aurrera atera ahal izan dadin. Independentismoak, zalantzarik gabe, gutxieneko baldintza horiek betetzen ditu. Eta Katalunian bizi arren Eskoziatik, Erresuma Batutik idazten dizut gaurkoan, lagun, non hau ez zuen inork zalantzan jarri. Zergatik ote?


Euskalgintzari eginiko erasoa salatzeko manifestazioa bihar.

zortzi atxilotu. Espainiako Auzitegi Nazionalaren aginduz, euskalgintzako zortzi ordezkari atxilotu ditu Guardia Zibilak


EAJ eta H1! Araban elkarrekin batzar nagusietan eta zazpi herritan

Batzar nagusietan eta Agurain, Kanpezu, Oion, Guardia, Eltziego, Zuia eta Zigoitian Hamaikabateko kideak EAJko zerrendetan joango dira, independente gisa. Gasteizen H1!-ek ez du zerrendarik aterako, baina programa akordioa lortu dute bi alderdiek.

Arabako akordioaren berri atzo eman ostean, EAJk eta Hamaikabatek (H1!) gaur zehaztu dute herrialdean non aurkeztuko diren elkarrekin maiatzaren 22ko hauteskundeetan: batzar nagusietan eta zazpi herritan -Agurain, Kanpezu, Oion, Guardia, Eltziego, Zuia eta Zigoitian-. H1!-eko kideak EAJko zerrendetan joango dira, independente gisa.

Astelehenean bukatuko da zerrendak aurkezteko epea, eta bi alderdiek esan dute balitekeela Arabako beste herri batzuetan ere adostasunera heltzea.

Gasteizen H1!-ek ez du zerrendarik aterako, eta programari buruzko akordioa lortu dute EAJk eta biek.

Bi alderdiotako Arabako presidenteek eman dute hitzarmenaren berri prentsaurrekoan, gaur: Iñaki Gerenabarrena EAJkoak eta Iñaki Beraza Hamaikabatekoak. "Abertzaletasun historiko eta instituzionalaren artikulazioa" bilatu dute, esan dutenez, "lidergo politikoa eta soziala berreskuratzeko".

Gipuzkoan eta Bizkaian akordiorik ez

EAJk duela hilabete batzuk Arabako akordio horren eskaintza bera proposatu zion Hamaikabati EAE osorako —EAJ Nafarroan NaBai 2011 koalizioan aurkeztuko da—. Gipuzkoako H1!-ek baztertu egin du aukera, herrialde horretan besteetan baino indar handiagoa duela iritzita. Iñaki Galdos eta Pello Gonzalez dira Hamaikabateko buru nagusietakoak Gipuzkoan, eta biak legealdi honetan herrialdeko diputatu dira. 2007ko bozetan, baina, EAtik aurkeztu ziren —gero sortu zen H1!—.

Duela lau urteko bozetan Araban gauzak oso estu joan ziren: PPk irabazi zituen, 39.765 botorekin; PSE-EEk 39.596 bildu zituen, EAJk 39.055. EA bere kasa aurkeztu zen: 8.692 boto. Hirugarren geratu arren, EAJk lortu zuen ahaldun nagusi postua —Xabier Agirre—, EAren babesari esker.


Libre utzi dituzte "terrorismoa goratzea" egotzita atxilotutako lagunak

Guardia Zibilak apirilean egindako operazioaren segida da 'Armiarma II' izenekoa. Euskal Herrian 11 lagun atzeman ditu.

Guardia Zibilak Espainiako Auzitegi Nazionaleko Javier Gomez Bermudez epailearen agindupean egin zituen atxiloketak atzo; guztira, 19 atxilotu, horietatik 11 Euskal Herrian. Guztiak aske geratu dira karguekin, Guardia Zibilaren aurrean deklaratu ondoren. Auzitegi Nazionalak noiz deituko zain geratu dira.

Ustez sare sozialetan "terrorismoa goratu" dutenen aurkako sarekada izan da atzo Guardia Zibilak egindakoa. Zazpi lagun atxilotu dituzte Bizkaian (Bilbon, Portugaleten eta Ondarroan), bi Nafarroan, bat Gasteizen eta beste bat Gipuzkoan. Gainerakoak Euskal Herritik kanpo atzeman dituzte: Madrilen, Gaztela eta Leonen, Gaztela-Mantxan, Galizian, Andaluzian eta Katalunian. Bi adingabe ere inputatu egin ditu Guardia Zibilak.